[bookmark: _Hlk239334047]Lov om ændring af lov om Sund & Bælt Holding A/S, lov om anlæg og drift af en fast forbindelse over Femern Bælt med tilhørende landanlæg i Danmark og lov om offentlige veje m.v. samt ophævelse af lov om Københavns frihavn

(Beredskabsmæssige tiltag for transporten mellem Vestdanmark og Østdanmark mv.)

[bookmark: _Hlk241074580]§ 1

I lovbekendtgørelse nr. 1335 af 26. november 2024 om Sund & Bælt Holding A/S, som ændret ved § 18 i lov nr. 626 af 11. juni 2024 og § 2 i lov nr. 440 af 6. maj 2025, foretages følgende ændringer:

1. I § 1, stk. 6, indsættes efter »undersøgelser«: »og forberedende arbejder« og efter »infrastruktur«: indsættes », herunder klimatilpasning«.

2. I § 1 indsættes som stk. 7:
»Stk. 7. For vurderinger af projekters indvirkning på miljøet, der gennemføres på baggrund af en beslutning i medfør af stk. 6, finder reglerne i kapitel 2 a i lov om offentlige veje m.v. og regler udstedt i medfør heraf anvendelse.«

3. Efter § 1 indsættes:
»§ 1 a. Sund & Bælt Holding A/S ejer Lillebæltsbroen og Den Ny Lillebæltsbro.
Stk. 2. Sund & Bælt Holding A/S kan lade ejerskabet af Lillebæltsbroen og Den Ny Lillebæltsbro overgå til et datterselskab.«  

[bookmark: _Hlk238205212]4. I § 3 indsættes efter stk. 2 som nye stykker:
»Stk. 3. A/S Storebæltsforbindelsen forvalter og driver Knudshoved Havn og Halsskov Havn som beredskabshavne.
Stk. 4. Lov om havne finder ikke anvendelse for Knudshoved Havn og Halsskov Havn.«
Stk. 3 og 4 bliver herefter stk. 5 og 6.

5. I § 3 indsættes efter stk. 4, som bliver stk. 6, som stk. 7:
»Stk. 7. By-, land- og transportministeren kan fastsætte regler om, at Knudshoved Havn og Halsskov Havn kan benyttes til andet end beredskabshavne.«

6. Efter § 4 indsættes:
»§ 4 a. Sund & Bælt Holding A/S eller et af dets datterselskaber foretager nødvendige beredskabsmæssige tiltag for at opretholde transporten mellem Vestdanmark og Østdanmark. 
Stk. 2. For at opretholde transporten mellem Vestdanmark og Østdanmark kan by-, land- og transportministeren beslutte, at selskaberne nævnt i stk. 1  skal foretage beredskabsmæssige tiltag i relation til andet end selskabernes egen infrastruktur. By-, land- og transportministeren kan fastsætte regler om gennemførelsen af sådanne tiltag.«  

7. I § 17 indsættes efter stk. 1 som nye stykker:
»Stk. 2. Sund & Bælt Holding A/S samt selskaberne nævnt i stk. 1 kan foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt. 1. pkt. finder også anvendelse for områder, som er omfattet af en beslutning, som by-, land- og transportministeren har truffet efter § 4 a. Der skal ved skiltning eller på anden måde tydelig måde gives oplysninger herom.   
Stk. 3. Selskaberne nævnt i stk. 1 kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 2, til offentlige myndigheder til brug for myndighedens beredskabsmæssige opgavevaretagelse.«  
Stk. 2-4 bliver herefter stk. 4-6.

8. Efter § 18 indsættes: 
»§ 18 a. Sund & Bælt Holding A/S og selskaber, som Sund & Bælt Holding A/S ejer helt eller delvis, direkte eller indirekte, kan, når det er nødvendigt, af sikkerhedsmæssige hensyn helt eller delvis afskære offentlighedens adgang til arealer, der ejes eller rådes over af de pågældende selskaber. Afskæring af adgang skal ske ved skiltning eller anden tydelig afmærkning.
Stk. 2. Lov om naturbeskyttelse §§ 22-26 a finder ikke anvendelse, i det omfang adgangen er afskåret efter stk. 1.« 

§ 2

I lov om anlæg og drift af en fast forbindelse over Femern Bælt med tilhørende landanlæg i Danmark, jf. lovbekendtgørelse nr. 1314 af 26. november 2024, foretages følgende ændringer:


1. I § 12, stk. 5 og 6, indsættes efter »Femern A/S’«: » og A/S Femern Landanlægs«.

2. I § 43 indsættes efter stk. 1 som nye stykker:
»Stk. 2. Femern A/S kan foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt.
Stk. 3. Femern A/S kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 2, til offentlige myndigheder til brug for myndighedens beredskabsmæssige opgavevaretagelse.«  
Stk. 2-4 bliver herefter stk. 4-6.

3. I § 44 indsættes som stk. 2:
»Stk. 2. Femern A/S kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 1, til offentlige myndigheder til brug for myndighedens beredskabsmæssige opgavevaretagelse.«


§ 3

I lov nr. 1520 af 27. december 2024 om offentlige veje m.v. som ændret ved § 3 i lov nr. 499 af 20. maj 2025, § 7 i lov nr. 560 af 27. maj 2025, § 2 i lov nr. 753 af 20. juni 2025 og § 2 i lov nr. 1787 af 29. december 2025 foretages følgende ændring:

1. I bilag 5 ændres 
	40
	Nyborg – Kolding (Fynske Motorvej og Taulovmotorvejen)
	90,836
	130:0105
	221:0645



Til

	40
	Nyborg – Middelfart (Fynske Motorvej)
	beregnes
	130:0105
	205:0300



	
	Fredericia - Kolding (Taulovmotorvejen Motorvej)
	beregnes
	207:0000
	221:0645




2. I bilag 5 udgår 

	9650341
	Gamle Lillebæltsbro (Lillebælt)
	1,178
	48:0278
	49:0456



§ 4

Lov nr. 141 af 31. marts 1960 om Københavns frihavn ophæves.

§ 5

Stk. 1. Loven træder i kraft den [XX-XX-2027], jf. dog stk. 2.
Stk. 2. By-, land- og transportministeren fastsætter tidspunktet for ikrafttræden af § 1, nr. 3, og § 3. 

[bookmark: _Toc244001204]1. Indledning
Lovforslaget har først og fremmest et beredskabsmæssigt formål og skal bidrage til at sikre transportmulighederne mellem Vestdanmark og Østdanmark. Herudover har lovforslaget til formål at sikre en mere effektiv gennemførelse af projekter udført af Sund & Bælt Holding A/S inden for By-, Land- og Transportministeriets ressort. 
Det foreslås, at Sund & Bælt Holding A/S eller datterselskaber til Sund & Bælt Holding A/S skal foretage de nødvendige beredskabsmæssige tiltag med henblik på at opretholde transportmulighederne mellem Vestdanmark og Østdanmark. Lovforslaget skal tydeliggøre selskabernes eksisterende pligt til at beskytte deres egen infrastruktur mod udefrakommende trusler. Herudover foreslås det, at selskaberne efter beslutning fra by-, land- og transportministeren skal gennemføre beredskabsmæssige tiltag til beskyttelse af infrastruktur, som selskaberne ikke ejer, hvis dette er nødvendigt for at opretholde transportmulighederne mellem landsdelene. Ligeledes skal selskabet foretage de nødvendige tiltag der skal til for, at det er muligt at opretholde transporten på tværs af landet i en situation, hvor de faste forbindelser måtte blive afbrudt i kortere eller længere tid, såvel som tiltag der kan forhindre sådanne afbrydelser. 
Som led i en styrket koordinering af beredskab foreslås det endvidere, at ejerskabet af Lillebæltsbroen og Den Ny Lillebæltsbro overdrages fra henholdsvis Banedanmark og Vejdirektoratet til Sund & Bælt Holding A/S. Det foreslås dog, at by-, land- og transportministeren fastsætter ikrafttrædelsestidspunktet for denne del af lovforslaget. 
Herudover foreslås det, at A/S Storebæltsforbindelsen skal forvalte og drive Knudshoved Havn og Halsskov havn som beredskabshavne. Det foreslås endvidere, at de to havne skal undtages fra havnelovens regler. Fravigelsen afspejler, at havnene ikke skal benyttes til almindelig drift, men udelukkende har karakter af beredskabshavne med henblik på at sikre opretholdelse af trafikken over Storebælt i tilfælde af en længerevarende afbrydelse af forbindelsen.
Derudover foreslås det at ændre de nuværende regler om Sund & Bælt Holding A/S og dets datterselskabers mulighed for at foretage tv-overvågning, så adgangen til tv-overvågning udvides. Forslaget skal sikre, at selskaberne kan opnå det nødvendige situationsbillede i relation til den infrastruktur og de områder, som selskaberne ejer eller efter transportministerens beslutning varetager beredskabsmæssige opgaver for.
Lovforslaget har endvidere til hensigt at muliggøre gennemførelse af opholdsforbud omkring koncernens anlæg. Hvorfor det foreslås, at offentlighedens adgang til naturområder i medfør af reglerne i lov om naturbeskyttelse kan fraviges, hvis det af sikkerhedsmæssige årsager vurderes nødvendigt for at beskytte Sund & Bælt Holding A/S-koncernens infrastrukturanlæg. Det foreslås på den baggrund, at naturbeskyttelseslovens regler om offentlighedens adgang til strandbredder samt visse veje og stier ikke finder anvendelse i det omfang offentlighedens adgang af sikkerhedsmæssige hensyn afskæres til arealer, der ejes eller rådes over af Sund & Bælt Holding A/S-koncernen. 
Foruden beredskabsmæssige tiltag indeholder lovforslaget også ændringer, som skal sikre en effektiv projektgennemførelse. Det foreslås, at vurderinger af projekters indvirkning på miljøet, der gennemføres på baggrund af en beslutning af by-, land- og transportministeren, skal udføres efter reglerne i kapitel 2 a i lov om offentlige veje m.v. Forslaget skal sikre et klart og ensartet processuelt grundlag for sådanne vurderinger der gennemføres under By-, Land- og Transportministeriets ressort. 
Herudover foreslås det tilføjet i lov om Sund & Bælt Holding A/S § 1, stk. 6, at selskabet efter by-, land- og transportministerens beslutning kan igangsætte forberedende arbejder inden for områder med relation til transport eller infrastruktur og som eventuelt forventes vedtaget ved anlægslov. 
Lovforslaget indeholder derudover forslag om fravigelse af elforsyningslovens regler for så vidt angår A/S Femern Landanlægs elforsyningsaktiviteter til jernbanedrift. Med forslaget sikres det, at A/S Femern Landanlæg kan levere strøm til jernbanenettet på land på samme vilkår som Femern A/S kan på selve kyst til kyst-forbindelsen over Femern Bælt.
Endelig indeholder lovforslaget et forslag om ophævelse af lov om Københavns frihavn. Baggrunden for forslaget er dels, at frihavnen med ibrugtagning af Copenhagen Malmø Ports (CMP) nye containerterminal ikke længere vil blive anvendt og dels, at By og Havn har behov for at disponere arealerne til andre formål, herunder anlæggelse af metro. På den baggrund ønskes koncessionen om Københavns frihavn, som er udstedt i medfør af loven, ophævet.
[bookmark: _Toc244001205]2. Lovforslagets hovedpunkter
[bookmark: _Toc244001206]2.1. Nødvendige beredskabsmæssige tiltag for at opretholde transporten mellem Vestdanmark og Østdanmark
[bookmark: _Toc244001207]2.1.1. Gældende ret
Lillebæltsbroen og Den ny Lillebæltsbro ejes af henholdsvis Banedanmark og Vejdirektoratet. Vejdelen administreres som statsvej, hvilket følger af bilag 5 til lov om offentlige veje m.v., jf. lovbekendtgørelse nr. 435 af 24. april 2024 (herefter benævnt vejloven)
Sund & Bælt Holding A/S ejer gennem A/S Storebæltsforbindelsen den faste vejforbindelse over Storebælt samt jernbaneforbindelsen og de jernbanetekniske anlæg på den faste forbindelse over Storebælt. Det fremgår af § 3, stk. 1, i lov om Sund & Bælt Holding A/S, jf. lovbekendtgørelse nr. 1335 af 26. november 2024 (herefter benævnt Sund & Bælt-loven). 
Det følger af § 2, stk. 5, i lov om færgefart, jf. lovbekendtgørelse nr. 915 af 27. august 2008, at transportministeren kan pålægge A/S Storebæltsforbindelsen i et nærmere fastsat omfang at opretholde en bilfærgerute mellem Sjælland og Jylland via Kattegat og en bilfærgerute mellem Spodsbjerg og Tårs. 
[bookmark: _Toc244001208]2.1.2. By-, Land- og Transportministeriets overvejelser
Det er er helt afgørende for det danske samfund, at transport af såvel personer som gods på tværs af landet mellem Vestdanmark og Østdanmark er mulig. Derfor er de faste forbindelser over Lillebælt og Storebælt kritisk infrastruktur. 
En længerevarende afbrydelse vil kunne få afgørende betydning for forsyningssikkerheden på tværs af Danmark. Større skader på broanlæggene vil endvidere kunne kræve langvarig genopbygning. Henset til den aktuelle sikkerhedspolitiske situation i Europa er det afgørende, at risikoen for afbrydelser i trafikken på de faste forbindelser minimeres, og at der foreligger alternative løsninger, hvis forbindelserne skulle blive afbrudt. 
Ansvaret for de faste forbindelser er fordelt mellem Banedanmark, Vejdirektoratet og Sund & Bælt Holding A/S ved A/S Storebæltsforbindelsen. 
For så vidt angår A/S Storebæltsforbindelsen er der i lov om færgefart hjemmel til at ministeren kan pålægge selskabet i et nærmere fastsat omfang at opretholde en færge mellem Sjælland og Jylland. 
Lignende gør sig ikke gældende for så vidt angår Banedanmark og Vejdirektoratets ansvar i forhold til Lillebæltsbroen og Den Ny Lillebæltsbro.
Trafikken mellem Vestdanmark og Østdanmark er stigende, og er langt højere i dag end ved  behandlingen af lov om færgefart i 1999, hvor man fastholdt en hjemmel til at pålægge A/S Storebæltsforbindelsen at opretholde færgefart mellem Spodsbjerg og Tårs og minimum én færgefart mellem Sjælland og Jylland over Kattegat. 
Det er på den baggrund, at By-, Land- og Transportministeriet har overvejet, hvordan man fremadrettet på bedst mulig vis kan sikre transporten på tværs i forhold til den fysiske sikring af de faste forbindelser, men også hvordan man skal håndtere den situation, hvor én eller flere af de faste forbindelser ikke vil kunne benyttes.
A/S Storebæltsforbindelsen har igangsat et arbejde med henblik på, at Halsskov Havn på Sjællandssiden og Knudshoved Havn på Fynsiden af Storebælt kan fungere som beredskabshavne, sådan at der hurtigst muligt kan etableres nødfærgedrift i tilfælde af en længerevarende afbrydelse af den faste forbindelse over Storebælt. 
By-, Land- og Transportministeriet vurderer, at det vil være hensigtsmæssigt, at det overordnede ansvar for at sikre transporten mellem Vestdanmark og Østdanmark samles ét sted og ikke som i dag beror på tre forskellige aktører. 
Sund & Bælt Holding A/S-koncernen har allerede erfaring med at forvalte, drive og vedligeholde kritisk vej- og jernbaneinfrastruktur samt med beredskabsplanlægning ved den faste forbindelse over Storebælt. Endvidere har selskabet erfaringer med udbud af færgefarten mellem Spodsbjerg og Tårs. 
Det er på den baggrund, at By-, Land- og Transportministeriet foreslår, at ansvaret placeres hos Sund & Bælt Holding A/S. En samlet organisatorisk forankring vil kunne understøtte en ensartet og koordineret varetagelse af drifts-, vedligeholdelses- og beredskabsopgaverne på tværs af de faste forbindelser over Storebælt og Lillebælt.
By-, Land- og Transportministeriet finder det endvidere hensigtsmæssigt, at Sund & Bælt Holding A/S-koncernens erfaringer og kompetencer med beredskabsmæssige tiltag efter omstændighederne også kan bringes i anvendelse i relation til anden infrastruktur end den infrastruktur, som koncernen selv ejer. Koncernen har gennem ejerskab, drift, vedligeholdelse og beredskabsplanlægning ved en række centrale infrastrukturanlæg opbygget betydelig praktisk og teknisk erfaring med at varetage beredskabsmæssige hensyn, herunder i forhold til beskyttelse, robusthed, opretholdelse og genetablering af kritiske transportforbindelser. I det omfang det vurderes, at disse erfaringer og kompetencer vil kunne komme anden infrastruktur til gavn, bør der derfor være mulighed for, at Sund & Bælt Holding A/S-koncernen kan udføre sådanne beredskabsmæssige tiltag på by-, land- og transportministerens beslutning.  Herved sikres en fleksibel adgang til at bringe koncernens særlige kapacitet i anvendelse, hvor dette efter en konkret vurdering findes hensigtsmæssigt af hensyn til beredskabet og beskyttelsen af infrastrukturen.  
[bookmark: _Toc244001209]2.1.3. Den foreslåede ordning
Det foreslås, at Sund & Bælt Holding A/S eller datterselskaber til Sund & Bælt Holding A/S vil skulle iværksætte  nødvendige beredskabsmæssige tiltag for at opretholde transporten mellem Vestdanmark og Østdanmark. 

Forslaget vil indebære, at ansvaret for de beredskabsmæssige tiltag, der knytter sig til transporten mellem Vestdanmark og Østdanmark, vil blive samlet hos Sund & Bælt Holding A/S-koncernen.

Det foreslås ligeledes, at Sund & Bælt Holding A/S eller datterselskaber til Sund & Bælt Holding A/S på by-, land- og transportministerens beslutning vil skulle iværksætte beredskabsmæssige tiltag i relation til andet end selskabernes egen infrastruktur. By-, land- og transportministeren vil kunne fastsætte regler om gennemførelsen af sådanne tiltag. Bestemmelsen vil eksempelvis kunne benyttes til at beslutte, at Sund & Bælt Holding A/S skal iværksætte tiltag på de to lillebæltsbroer i tiden fra lovens ikrafttræden og frem til selskabet overtager ejerskabet over de to faste forbindelser.

Det vil betyde, at Sund & Bælt Holding A/S vil have det overordnede ansvar for at sikre de nødvendige beredskabsmæssige tiltag for at opretholde transporten mellem Vestdanmark og Østdanmark. 

Sund & Bælt Holding A/S-koncernen er allerede i dag forpligtet til at sikre deres egen infrastruktur i forhold til den nuværende sikkerhedssituation, men med forslaget tydeliggøres det. Forslaget vil således ikke medføre nogen forskel i forhold til selskabets egen infrastruktur. 

Da forslaget vil omfatte transporten mellem Vestdanmark og Østdanmark, vil det også betyde, at koncernen ikke kun vil være forpligtet for at sikre nødvendige beredskabsmæssige tiltag på sin infrastruktur mellem Fyn og Sjælland. 

Forslaget vil også gælde for forbindelsen mellem Jylland og Fyn, herunder de to eksisterende faste forbindelser. 

I den forbindelse foreslås det også, at ejerskabet af Lillebæltsbroen og Den Ny Lillebælt vil blive overdraget fra henholdsvis Banedanmark og Vejdirektoratet til Sund & Bælt Holding A/S. Det foreslås dog, at by-, land- og transportministeren vil fastsætte ikrafttrædelsestidspunktet for denne del af lovforslaget. Det vil skulle bidrage til at sikre, at der vil være tilstrækkelig tid til at forberede overdragelsen af ejerskabet. 

Nødvendige beredskabsmæssige tiltag vil også kunne omfatte alternativer til de nuværende faste forbindelser mellem Jylland og Fyn – f.eks. beredskabshavne, som tilfældet er med henholdsvis Knudshoved Havn og Halsskov Havn. 

Det foreslås ligeledes, at Sund & Bælt Holding A/S eller datterselskaber til Sund & Bælt Holding A/S på by-, land- og transportministerens beslutning vil skulle foretage beredskabsmæssige tiltag i relation til andet end selskabernes egen infrastruktur. By-, land- og transportministeren kan fastsætte regler om gennemførelsen af sådanne tiltag. 

Projekter omfattet af det foreslåede § 4 a eller i øvrigt omfattet af koncernens beredskabsansvar kan efter en konkret vurdering være af en sådan karakter, at de er omfattet af Europa-Parlamentets og Rådets direktiv 2009/81/EF af 13. Juli 2009 om samordning af fremgangsmåderne ved ordregivende myndigheders eller ordregivers indgåelse af visse bygge- og anlægs-, vareindkøbs- og tjenesteydelseskontrakter på forsvars- og sikkerhedsområdet og om ændring af direktiv 2004/18/EF (forsvars- og sikkerhedsdirektivet). Direktivet omfatter bl.a. kontrakter til bygge- og anlægsarbejder og følsomme tjenesteydelser, og tager højde for de særlige behov, der gør sig gældende for sådanne projekter, herunder hensynet til rigets sikkerhed og fortrolighedsaspekter i en sag. Direktivet giver således mulighed for at anvende udbudsprocedurer, som i højere grad imødekommer behovet for fortrolighed (mere fleksible udbudsregler). Det skal bemærkes, at anvendelsen af forsvars- og sikkerhedsdirektivet forudsætter, at betingelserne for direktivets anvendelse er opfyldt. Det kan bl.a. være tilfældet, hvor der i forbindelse med udbuddet indgår oplysninger, som efter lov eller administrativ bestemmelse er klassificeret som fortrolige. Ved gennemførelsen af projekter efter § 4 a eller projekter som led i koncernens generelle beredskabsansvar, kan der netop være tale om oplysninger om bl.a. anlæggenes sårbarheder, konkrete sikringsforanstaltninger, beredskabsplaner, operative procedurer, tekniske løsninger eller andre forhold af betydning for statens sikkerhed som skal klassificeres og behandles som fortrolige. En sådan klassificering vil herefter indgå i vurderingen af om kontrakten kan udbydes efter forsvars- og sikkerhedsdirektivet. Det skal i forlængelse heraf desuden bemærkes, at Sund & Bælt er forpligtet til at sikre, at oplysninger m.v. klassificeres og behandles på et klassificeringsniveau, der svarer til oplysningernes fortrolighedsniveau. Dette gælder, når oplysningerne m.v. kræver beskyttelse mod uretmæssig anvendelse, tilintetgørelse, fjernelse, videregivelse, tab, uautoriserede personers adgang eller andre former for kompromittering. Dette vil gøre sig gældende for de oplysninger, planer, vurderinger og materialer, der kan være af en sådan karakter, at de af hensyn til statens sikkerhed ikke bør være tilgængelige for uvedkommende. Dette kan navnlig gælde oplysninger om anlæggenes sårbarheder, konkrete sikringsforanstaltninger, beredskabsplaner, operative procedurer, tekniske løsninger eller andre forhold, hvor kendskab hos uvedkommende vil kunne svække beskyttelsen af anlæggene, modvirke formålet med de pågældende tiltag eller i øvrigt af hensyn til den nationale sikkerhed. 

Lovforslaget vil ikke i sig selv fravige anden lovgivning i forhold til at gennemføre de nødvendige konkrete fysiske tiltag. Det vil derfor også betyde, at de nødvendige tilladelser og dispensationer fortsat vil skulle indhentes for at gennemføre arbejderne. 

[bookmark: _Toc244001210]2.2. Udvidet adgang til tv-overvågning
[bookmark: _Toc244001211]2.2.1. Gældende ret
Lov om tv-overvågning jf. lovbekendtgørelse nr. 182 af 24. februar 2023 (herefter tv-overvågningsloven) indeholder i § 1, stk. 1, et generelt forbud mod, at private må foretage tv-overvågning af gade, vej, plads eller lignende område som benyttes til almindelig færdsel. 
Tv-overvågning er defineret som vedvarende eller regelmæssigt gentagen personovervågning ved hjælp af fjernbetjent eller automatisk virkende tv-kamera, fotografiapparat eller lignende apparat i § 1, stk. 2, i tv-overvågningsloven. Tv-overvågningsloven regulerer i § 4 c, stk. 1, i hvilke tilfælde billed- og lydoptagelser med personoplysninger, der er optaget i forbindelse med tv-overvågning i kriminalitetsforebyggende øjemed kan videregives. Videregivelse kan alene ske, hvis den registrerede har givet sit udtrykkelige samtykke, hvis videregivelsen følger af lov, eller hvis videregivelsen sker til politiet i kriminalitets-opklarende øjemed,
Det følger endvidere af § 4 c, stk. 4, at optagelser, der er foretaget i kriminalitetsforebyggende øjemed, som udgangspunkt skal slettes senest 30 dage efter, at optagelserne er foretaget. Optagelserne kan dog opbevares i længere tid, hvis det er nødvendigt af hensyn til en indgivet anmeldelse om et strafbart forhold, den dataansvarliges behandling af en konkret tvist eller behandling af oplysningerne i kriminalitetsforebyggende øjemed efter bestemmelsens stk. 2. 
For Sund & Bælt-koncernen er der fastsat særskilte hjemler til tv-overvågning i henholdsvis lov om anlæg og drift af en fast forbindelse over Femern Bælt med tilhørende landanlæg i Danmark, jf. lovbekendtgørelse nr. 1314 af 26. november 2024 (herefter benævnt Femernloven) og Sund & Bælt-loven.
Det følger af § 17, stk. 1, i Sund & Bælt-loven, at A/S Storebæltsforbindelsen, A/S Øresundsforbindelsen, Øresundsbro Konsortiet I/S og A/S Femern Landanlæg kan foretage tv-overvågning på henholdsvis den faste forbindelse over Storebælt, den faste forbindelse over Øresund og tilslutningsanlægget til den faste forbindelse over Femern Bælt, herunder betalingsanlæg og tilslutningsanlæg for vej- og togtrafik, og foretage registrering og opbevaring af billeder fra denne overvågning. Der skal ved skiltning eller på anden tydelig måde gives oplysninger herom.  
Efter § 43, stk. 1, i Femernloven kan Femern A/S foretage tv-overvågning på den faste forbindelse over Femern bælt, herunder ved betalingsanlægget, samt registrere billeder fra denne overvågning. Der skal ved skiltning eller på anden tydelig måde gives oplysning herom. 
Det følger af § 44, 1. pkt., i Femernloven, at Femern A/S i anlægsfasen kan foretage tv-overvågning af de arealer, der anvendes til anlæg af kyst til kyst-projektet, og af vejstrækninger i nærområdet. 
[bookmark: _Toc244001212]2.2.2. By-, Land- og Transportministeriets overvejelser
Den geografiske afgrænsning i § 17, stk. 1, i Sund & Bælt-loven og § 43 i Femernloven indebærer, at adgangen til tv-overvågning er knyttet til bestemte dele af de faste forbindelser og de tilhørende landanlæg, men omfatter ikke tilstødende eller tilknyttede arealer eller øvrige anlæg, som koncernen ejer, driver eller i øvrigt råder over.
I lyset af den nuværende sikkerhedspolitiske situation gør By-, Land- og Transportministeriet sig løbende overvejelser om, hvordan infrastrukturanlæg og øvrige anlæg, arealer og faciliteter af væsentlig betydning for samfundets mobilitet, forsyningssikkerhed og beredskab kan beskyttes bedst muligt.
Sund & Bælt-koncernen varetager anlæg, drift, vedligeholdelse og udvikling af infrastrukturanlæg og tilknyttede faciliteter af væsentlig betydning for samfundets interesser. Som led i denne opgavevaretagelse kan der være behov for løbende at skabe overblik over aktiviteter i, på og omkring de områder, som selskaberne ejer, driver eller i øvrigt råder over.
Efter By-, Land- og Transportministeriets opfattelse er dette behov ikke nødvendigvis begrænset til de infrastrukturanlæg, der i dag er omfattet af de gældende hjemler i henholdsvis Sund & Bælt-loven og Femernloven. Forhold af betydning for infrastrukturen kan opstå fra tilstødende og understøttende arealer, ligesom aktiviteter på andre anlæg og faciliteter, som selskaberne ejer, driver eller råder over, kan have betydning for den samlede opgavevaretagelse, herunder muligheden for at opretholde trafikken mellem Vest- og Østdanmark. 
By-, Land- og Transportministeriet vurderer derfor, at adgangen til at tv-overvåge bør udvides, så den også omfatter øvrige arealer, anlæg og områder, som selskaberne ejer, driver eller i øvrigt råder over som led i varetagelsen af deres opgaver, hvis det beredskabsmæssigt vurderes nødvendigt.
En sådan udvidelse vil styrke mulighederne for at identificere og forebygge handlinger, der kan indebære indgreb i, påvirkning af eller overvågning af infrastrukturen. Herved forbedres grundlaget for både den forebyggende indsats og den operative håndtering af hændelser, som kan påvirke infrastrukturen eller dens anvendelse. 
En bredere geografisk hjemmel bør samtidig omfatte anlæg og områder, som ikke er knyttet til in-frastrukturanlæg, der i dag er nævnt i bestemmelserne, men som uagtet har væsentlig betydning for Danmarks beredskab, f.eks. koncernens havneanlæg. 
Det følger af lovforslaget, at Sund & Bælt-koncernen på by-, land- og transportministerens beslutning vil kunne varetage beredskabsmæssige tiltag i relation til infrastruktur som ikke ejes af koncernen. 
Varetagelsen af sådanne beredskabsmæssige tiltag forudsætter efter By-, Land- og Transportministeriets vurdering, at selskaberne også her har adgang til et retvisende og løbende situationsbillede af den infrastruktur som er omfattet af ministerens beslutning, og af de områder, hvorfra denne infrastruktur kan påvirkes.
By-, Land- og Transportministeriet har i den forbindelse overvejet, om Sund & Bælt-koncernens behov for tv-overvågning kan varetages inden for rammerne af de eksisterende undtagelser i tv-overvågningsloven, men vurderer ikke, at det er tilfældet.
Udvidelsen af adgangen til tv-overvågning ændrer ikke ved, at behandling af personoplysninger fortsat skal ske i overensstemmelse med Euro-Parlamentets og Rådets Forordning (EU)  2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (herefter benævnt databeskyttelsesforordningen) og lov om supplerende bestemmelser til forordning om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (databeskyttelsesloven), jf. lovbekendtgørelse nr. 289 af 8. marts 2024. Registrering, opbevaring, adgang til og videregivelse af oplysninger vil således fortsat kunne være underlagt de almindelige databeskyttelsesretlige krav, herunder kravene om nødvendighed, proportionalitet og formålsbegrænsning. 
By-, Land- og Transportministeriet vurderer endvidere, at selskaberne bør have adgang til at videregive personoplysninger, herunder oplysninger om strafbare forhold, som indsamles i forbindelse med tv-overvågning, til offentlige myndigheder, hvis det er til et beredskabsmæssigt formål. Efter § 4 c, stk. 1, kan optagelser foretaget i kriminalitetsforebyggende øjemed bl.a. videregives til politiets i kriminalitetsopklarende øjemed. Ministeriet finder imidlertid, at en sådan afgrænsning ikke i tilstrækkelig grad understøtter de hensyn, som tv-overvågningen skal varetage. Tv-overvågningen har ikke alene til formål at forebygge eller dokumentere strafbare forhold, men også at understøtte beskyttelsen af infrastrukturen samt sikkerheds- og beredskabsmæssige hensyn. Oplysninger indsamlet som i tv-overvågningen kan derfor have betydning for flere offentlige myndigheders varetagelse af lovbestemte opgaver.
By-, Land- og Transportministeriet finder på den baggrund, at selskaberne bør have adgang til at videregive billed- og lydoptagelser fra tv-overvågning, herunder oplysninger om strafbare forhold, til offentlige myndigheder, som er indsamlet via selskabernes tv-overvågning, når oplysningerne er nødvendige for myndighedens varetagelse af dens opgaver. Herved sikres det, at oplysningerne kan stilles til rådighed for de myndigheder, der konkret har behov for dem til brug for deres opgavevaretagelse.
[bookmark: _Toc244001213]2.2.3. Den foreslåede ordning
Det foreslås at supplere koncernens adgang til at foretage tv-overvågning, da det foreslås, at A/S Storebæltsforbindelsen, A/S Øresundsforbindelsen, Øresundsbro Konsortiet I/S og A/S Femern Landanlæg ud over den eksisterende adgang til tv-overvågning i § 17, stk. 1, i Sund & Bælt-loven, vil kunne foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt. Dette vil også gælde områder, hvor der vil være truffet en beslutning efter § 4 a.
Ligeledes foreslås en udvidelse af Femern A/S adgang til tv-overvågning i § 43 i Femernloven.
Forslaget indebærer, at selskaberne fremadrettet vil kunne foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det vil blive vurderet nødvendigt af hensyn til beredskabet. Dette vil være en vurdering, som selskaberne selv vil skulle foretage.
Adgangen til tv-overvågning vil dermed ikke længere være begrænset til de infrastrukturanlæg, som vil være udtrykkeligt nævnt i de gældende bestemmelser.
Udvidelsen vil betyde, at selskaberne fortsat vil kunne foretage tv-overvågning af de anlæg, som vil være omfattet af de gældende bestemmelser, men fremover også af tilknyttede, tilstødende og understøttende anlæg, områder og faciliteter, som selskaberne ejer, driver eller i øvrigt råder over. Dette vil eksempelvis kunne omfatte Sprogø, sti- og adgangsområder omkring infrastrukturanlæggene, herunder områder, hvorfra der vil være adgang til anlæggenes tekniske konstruktioner, samt koncernens havneanlæg. For Sund & Bælt-koncernen vil dette på nuværende tidspunkt bl.a. omfatte Odden Havn, Ebeltoft Havn, Spodsbjerg Havn, Tårs Havn, Knudshoved Havn og Halsskov Havn, hvor der tilsvarende vil kunne vurderes at være behov for at etablere tv-overvågning.
Forslaget indebærer, at selskaberne, i det omfang de ved by-, land- og transportministerens beslutning vil være pålagt at varetage beredskabsmæssige tiltag, vil kunne foretage tv-overvågning af den pågældende infrastruktur samt de områder, hvorfra infrastrukturen vil kunne påvirkes eller bringes i fare. Adgangen til tv-overvågning vil således være direkte knyttet til den konkrete beslutning efter § 4 a, stk. 2, og vil alene omfatte den infrastruktur og de områder, som vil være omfattet af denne beslutning. Bestemmelsen vil have til formål at sikre, at selskaberne i praksis vil kunne anvende tv-overvågning på al den infrastruktur, hvor selskaberne vil varetage beredskabsmæssige opgaver, og som ellers ville være omfattet af tv-overvågningslovens forbud.
Endelig foreslås det, at der indsættes en ny § 17, stk. 2, i Sund & Bælt-loven samt en ny § 43, stk. 2, og § 44, stk. 2, i Femernloven, hvorefter de selskaber, som vil være omfattet af de nævnte bestemmelser, vil kunne videregive billed- og lydoptagelser fra tv-overvågning, herunder oplysninger om strafbare forhold, som vil være indsamlet i forbindelse med tv-overvågningen, til offentlige myndigheder til brug for myndighedernes beredskabsmæssige opgavevaretagelse.
Det vurderes, at der i konkrete situationer vil kunne være behov for, at optagelser også vil kunne videregives til andre offentlige myndigheder end politiet, når det vil være nødvendigt for myndighedens beredskabsmæssige varetagelse af dens opgaver. Der foreslås derfor indført en særlig videregivelsesadgang.
Den foreslåede adgang vil skulle sikre, at optagelser vil kunne videregives til relevante offentlige myndigheder, når dette vil være nødvendigt af hensyn til deres opgaver af hensyn til beredskabet. Videregivelsen vil skulle begrænses til de optagelser og oplysninger, der vil være nødvendige for den konkrete opgavevaretagelse, og det vil konkret skulle vurderes, i hvilket omfang optagelserne vil være relevante for myndighedernes opgavevaretagelse.
[bookmark: _Toc244001214]2.3. Undtagelse fra havnelovens regler 
[bookmark: _Toc244001215]2.3.1. Gældende ret
Det følger af § 1, stk. 1, i lov om havne (herefter havneloven), jf. lovbekendtgørelse nr. 116 af 24. januar 2024, at loven gælder for havne, der anvendes til erhvervsmæssig ekspedition af gods, køretøjer, personer og landinger af fisk. Af stk. 2 fremgår det, at bestemmelserne i §§ 3, 4 og 15 også finder anvendelse for havne, som ikke anvendes erhvervsmæssigt. 
Efter havnelovens § 3 kan by-, land- og transportministeren efter anmodning træffe afgørelse om udgiftsfordeling mellem havne i tilfælde, hvor flere havne beliggende ved samme fjord eller sejlløb i forening skal udføre arbejder til bl.a. sikring af den nødvendige vanddybde i fjord eller sejlløb. 
Efter havnelovens § 4, kan by-, land- og transportministeren meddele påbud om forsvarlig istandsættelse af en havns værker eller om nødvendigt fjernelse af disse, ligesom ministeren kan meddele påbud om, at en havn skal fjernes, når den ikke længere anvendes. 
I medfør af havnelovens § 15 kan by-, land- og transportministeren fastsætte ordensreglementer for havne.
[bookmark: _Toc244001216]2.3.2. By-, Land- og Transportministeriets overvejelser
I lyset af den aktuelle sikkerhedssituation arbejdes der generelt på at optimere beredskabet omkring kritisk infrastruktur i Danmark, herunder også ved Storebæltsforbindelsen. 
 
Storebæltsforbindelsen er afgørende for mobiliteten og fremkommeligheden på tværs af landet. Storebæltsforbindelsen vil herudover spille en afgørende rolle i Danmarks muligheder for at håndtere en eventuel krisesituation, hvor bl.a. forsyningssikkerheden samt forsvarets manøvrerum kan blive væsentligt udfordret ved længerevarende afbrydelser af forbindelsen.
 
Beredskabsplanlægningen har hidtil primært bygget på en forudsætning om, at der kunne blive tale om utilsigtede hændelser, hvorved risikoen for en afbrydelse er relativt lille. Den aktuelle sikkerhedssituation rejser dog et behov for, at der også gennemføres beredskabsplanlægning i forhold til tilsigtede hændelser. Dette skærper risikobilledet – og dermed også behovet for styrket beredskabsplanlægning.
 
A/S Storebæltsforbindelsen har på den baggrund igangsat et arbejde, som skal munde ud i, at Halsskov Havn på Sjællandssiden og Knudshoved Havn på Fynsiden af Storebælt kan fungere som beredskabshavne, sådan at der hurtigst muligt kan etableres nødfærgedrift i tilfælde af en længerevarende afbrydelse af den faste forbindelse over Storebælt. A/S Storebæltsforbindelsen har ved en aftale i maj 2025 med Slagelse Kommune erhvervet Halsskov Havn. I tillæg hertil har by-, land- og transportministeren ved A/S Storebæltsforbindelsen eksproprieret nødvendige havnearealer ved Knudshoved Havn. Det har været vurderingen, at der er behov for, at A/S Storebæltsforbindelsen får fuld rådighedsret over disse arealer med henblik på hurtigst muligt at kunne klargøre havnearealerne, sådan at de til enhver tid er klart til at kunne modtage færger med henblik på at transportere passagerer, køretøjer, varer m.v. over Storebælt.
 
Selve anlægsarbejdet gennemføres i medfør af bekendtgørelse nr. 637 af 2. juli 2026 om bygge- og anlægsprojekter til etablering af nødfærgedrift over Storebælt med tilhørende vej- og havnefaciliteter m.m. og arbejder på den faste forbindelse over Storebælt. Bekendtgørelsen indeholder fravigelser fra bl.a. miljø- og planlovgivningen, og er udstedt efter lov om bygge- og anlægsprojekter samt driftsaktiviteter med væsentlige nationale forsvarsformål eller væsentlige civile beredskabsformål. Når anlægsfasen er overstået, er det hensigten, at de to havne skal henligge inaktive, men til stadighed holdes klar til at kunne indgå i et beredskab i form af nødfærgedrift i tilfælde af en alvorlig hændelse ved Storebælt. Det er i udgangspunktet ikke hensigten, at havnene skal tjene andre formål end dette beredskabsformål. 
 
Havneloven gælder i udgangspunktet for erhvervshavne, jf. havnelovens § 1. Dog finder havnelovens §§ 3, 4 og 15 også anvendelse for havne, som ikke er erhvervshavne, jf. havnelovens § 1, stk. 2. 
 
I perioder, hvor Knudshoved Havn og Halsskov Havn ikke er taget i brug, vil havnene ikke kunne anses for at være erhvervshavne. 

Skulle der indtræffe en hændelse, vil de to havne bliver aktiveret og indgå i nødfærgedriften med transport af passagerer, køretøjer m.v. over Storebælt. En sådan nødfærgedrift vil muligvis indebære, at  der skal ydes vederlag for transportydelsen. Anses de to havne i den situation at være erhvervshavne vil det få den konsekvens, at havnene omfattes af en række forpligtelser efter havnelovens regler, herunder modtagepligten efter § 5, som ikke vil være i overensstemmende med havnenes formål. 

By-, Land- og Transportministeriet finder det ikke hensigtsmæssigt, såfremt havnene i tilfælde af ibrugtagning på grund af en hændelse på den faste forbindelse over Storebælt skulle blive omfattet af havneloven. Formålet med de to havne er at tjene et væsentligt samfundshensyn med så vidt muligt at opretholde forsyningssikkerheden mellem Vest- og Østdanmark, f.eks. i tilfælde af en længerevarende afbrydelse af Storebæltsforbindelsen. 

På den baggrund finder By-, Land- og Transportministeriet ikke, at de to havne skal være omfattet af havnelovens regler. 

[bookmark: _Toc244001217]2.3.3. Den foreslåede ordning
Det foreslås, at Knudshoved Havn og Halsskov Havn vil blive undtaget fra havnelovens regler. 
Det vil dermed også betyde, at A/S Storebæltsforbindelsen i forbindelse med forvaltningen af havnene ikke vil være underlagt de pligter, som havneloven indeholder, herunder reglerne om, at by-, land- og transportministeren kan fastsætte ordensreglementer for havne.

Det vil således være op til A/S Storebæltsforbindelsen selv at beslutte, hvordan havnene skal administreres i det omfang, at det ikke måtte være reguleret af anden lovgivning. 

[bookmark: _Toc244001218]2.4. Fravigelse af naturbeskyttelseslovens regler om offentlighedens adgang
[bookmark: _Toc244001219]2.4.1. Gældende ret
Det følger af § 22, stk. 1, i lov om naturbeskyttelse, jf. lovbekendtgørelse nr. 927 af 28. juni 2024 (herefter benævnt naturbeskyttelsesloven), at strandbredder og andre kyststrækninger er åbne for færdsel til fods, kortvarigt ophold og badning på arealer mellem daglig lavvandslinje og den sammenhængende landvegetation, der ikke er domineret af salttålende planter eller anden strandbredsvegetation. Af stk. 3 fremgår det, at offentlighedens adgang ikke må forhindres eller vanskeliggøres. 
Det følger af naturbeskyttelseslovens § 23, at skove er åbne for færdsel til fods og på cykel samt for ophold, hvis der er lovlig adgang dertil. Offentlighedens adgang må ikke forhindres eller vanskeliggøres og der må ikke opsættes usædvanlige hegn omkring skove. I privatejede skove må færdsel til fods og på cykel kun ske ad stier og veje fra  kl. 6 til solnedgang og ophold må ikke finde sted inden for 150 meter fra beboelses- og driftsbygninger. 
Det følger af naturbeskyttelseslovens § 24, at udyrkede arealer er åbne for færdsel til fods og ophold, hvis der er lovlig adgang dertil. Til privatejede, udyrkede arealer er der kun adgang fra kl. 6 til solnedgang og ophold må ikke finde sted inden for 150 meter fra beboelses- og driftsbygninger. Adgangen gælder ikke privatejede arealer, der i deres helhed er forsvarligt hegnede. 
Det følger af § 25, at klitfredede arealer er åbne for færdsel til fods og kortvarigt ophold, hvis der er lovlig adgang dertil. For privatejede, klitfredede arealer må ophold ikke finde inden for 50 meter fra beboelsesbygninger. 
Det følger af naturbeskyttelseslovens § 26, stk. 1, at adgangen til færdsel ad veje og stier i det åbne land kan, for så vidt angår færdsel til fods eller på cykel, af ejeren ved skiltning efter bestemmelserne i mark- og vejfredslovens § 17 kun helt eller delvis forbydes, hvis færdslen er til gene for den erhvervsmæssige udnyttelse af ejendommen, hvis den i særlig grad generer privatlivets fred, eller hvis der er behov for beskyttelse af plante- og dyreliv.
Naturbeskyttelseslovens § 26 a omhandler nedlæggelse af gennemgående veje og stier, nedlæggelse af veje og stier, der i øvrigt fører til de naturtyper, der er omfattet af bl.a. § 22, herunder kommunalbestyrelsens rolle. 
Det følger af naturbeskyttelseslovens § 27, stk. 1, at kommunalbestyrelsen, for statsejede arealer miljøministeren, kan bestemme, at arealer, der er omfattet af §§ 22-26, helt eller delvis lukkes for offentlighedens adgang, hvis særlige forhold taler derfor. 
[bookmark: _Toc244001220]2.4.2. By-, Land- og Transportministeriets overvejelser
Sund & Bælt Holding A/S-koncernen ejer og råder over en række arealer i tilknytning til koncernens infrastrukturanlæg.
Efter almindelige ejendomsretlige principper kan ejeren som udgangspunkt bestemme, hvem der har adgang til ejendommen. Sund & Bælt Holding A/S-koncernen kan derfor allerede efter gældende ret begrænse eller afskære offentlighedens adgang til arealer, som ejes eller rådes over af koncernen, medmindre andet følger af lovgivningen,
For visse arealer gælder der imidlertid særlige regler om offentlighedens adgang. Naturbeskyttelsesloven §§ 22-26 a giver offentligheden adgang til at færdes på en række arealer, herunder skove, udyrkede arealer, klitfredede arealer og veje og stier i det åbne land. Reglerne indebærer, at den almindelige ejerrådighed i et vist omfang må vige for hensynet til offentlighedens adgang til naturen,
Sund & Bælt Holding A/S-koncernen ejer eller råder over arealer, som er omfattet af naturbeskyttelseslovens adgangsregler, og som samtidig ligger i tilknytning til centrale infrastrukturanlæg. Dette kan eksempelvis være strandarealer, kyststrækninger samt veje og stier i nærheden af broanlæg, tekniske installationer, sikringsforanstaltninger, beredskabsfaciliteter eller øvrige anlæg af betydning for infrastrukturens funktion og beskyttelse. Samtidig vil Sund & Bælt Holding A/S-koncernen i henhold til den foreslåede § 4 a kunne skulle varetage beredskabsmæssige tiltag på infrastruktur som ligger i eller i tilknytning til arealer, der er omfattet af naturbeskyttelseslovens adgangsregler.
Den sikkerhedspolitiske udvikling og det ændrede trusselsbillede har øget behovet for effektiv beskyttelse af samfundsvæsentlig infrastruktur. Efter By,- Land- og Transportministeriets opfattelse kan der derfor forekomme situation, hvor offentlighedens adgang til arealer omfattet af naturbeskyttelseslovens §§ 22-26 a er uforenelig med de sikkerheds- og beredskabsmæssige hensyn, der knytter sig til infrastrukturen.
Naturbeskyttelseslovens adgangsregler varetager væsentlige rekreative og almene hensyn. Efter By-Land- og Transportministeriets vurdering bør disse hensyn imidlertid i særlige tilfælde vige for hensynet til beskyttelse af samfundsvæsentlig infrastruktur, personsikkerhed, trafiksikkerhed og beredskab. 
By-, Land- og Transportministeriet finder derfor, at der bør skabes klarhed om forholdet mellem naturbeskyttelseslovens adgangsregler og de sikkerheds- og beredskabsmæssige hensyn, som knytter sig til Sund & Bælt Holding A/S-koncernens infrastrukturanlæg. 
På den baggrund vurderer By-, Land- og Transportministeriet, at naturbeskyttelseslovens §§ 22-26 a ikke bør finde anvendelse i tilfælde, hvor Sund & Bælt Holding A/S-koncernen af sikkerhedsmæssige hensyn vurderer, at offentlighedens adgang til naturarealer skal afskæres.  
[bookmark: _Toc244001221]2.4.3. Den foreslåede ordning
Det foreslås, at der indsættes en ny § 18 a i Sund & Bælt-loven, hvorefter Sund & Bælt Holding A/S og selskaber, som Sund & Bælt Holding A/S ejer helt eller delvist, direkte eller indirekte, af sikkerhedsmæssige hensyn helt eller delvist vil kunne afskære offentlighedens adgang til arealer, som ejes af de pågældende selskaber.
Bestemmelsen vil ikke ændre ved, at Sund & Bælt Holding A/S-koncernen fortsat efter almindelige ejendomsretlige principper vil kunne regulere adgangen til egne arealer. Bestemmelsen vil navnlig få betydning for arealer, hvor offentlighedens adgang følger af naturbeskyttelseslovens §§ 22 eller 26. 
Det foreslås derfor samtidig, at naturbeskyttelseslovens §§ 22-26 a ikke vil finde anvendelse i det omfang, offentlighedens adgang vil være afskåret efter den foreslåede bestemmelse.
Forslaget vil indebære, at adgangsrettigheder efter naturbeskyttelseslovens §§ 22-26 a til strandbredder, skove, klitfredede arealer, samt til visse veje og stier vil skulle vige, når Sund & Bælt Holding A/S-koncernen af sikkerhedsmæssige grunde vil afskære offentlighedens adgang.
Forslaget vil endvidere indebære, at naturbeskyttelseslovens § 26 a om nedlæggelse af visse veje og stier ikke vil finde anvendelse i det omfang, offentlighedens adgang vil være afskåret efter bestemmelsen. 
Adgangsafskæring vil skulle ske ved skiltning eller anden tydelig markering. 
[bookmark: _Toc244001222]2.5. Hjemmel til forberedende arbejder
[bookmark: _Toc244001223]2.5.1. Gældende ret
Det følger af § 1, stk. 4, i Sund & Bælt-loven, at Sund & Bælt Holding A/S kan foretage aktiviteter med henblik på at forberede opgaver vedrørende regulering af vejtrafik. Der er imidlertid efter gældende ret ikke en generel hjemmel til, at Sund & Bælt Holding A/S kan gennemføre fysiske forberedende arbejder forud for vedtagelsen af en anlægslov.
[bookmark: _Toc244001224]2.5.2. By-, Land- og Transportministeriets overvejelser
By-, Land- og Transportministeriet finder det væsentligt, at større infrastrukturprojekter kan gennemføres så effektivt og sammenhængende som muligt, herunder at der sikres en hensigtsmæssig overgang mellem undersøgelsesfasen og en eventuel efterfølgende anlægsfase.
Efter gældende ret kan Sund & Bælt Holding A/S bistå staten med undersøgelser mv., men ikke gennemføre egentlige fysiske forberedende arbejder. Dette indebærer, at der i praksis kan opstå en tidsmæssig forskydning mellem afslutningen af undersøgelsesfasen og iværksættelsen af anlægsarbejdet efter vedtagelsen af en anlægslov.
For større om komplekse infrastrukturprojekter kan det i denne periode være hensigtsmæssigt at gennemføre en række praktiske og tekniske forberedelser, som forberedende tiltag, der er nødvendige for at kunne igangsætte selve anlægsarbejdet. Hvis sådanne forberedende arbejder først kan iværksættes efter vedtagelsen af en anlægslov, kan det medføre en forlængelse af den samlede projektperiode og en mindre hensigtsmæssig tilrettelæggelse af projektforløbet.
By-, Land- og Transportministeriet vurderer det derfor hensigtsmæssigt, at der i nærmere afgrænset omfang gives adgang til at gennemføre forberedende arbejder i forlængelse af undersøgelserne m.v. Dette kan f.eks. være relevant i situationer, hvor undersøgelsesfasen er afsluttet, og der politisk er truffet beslutning om, at det skal afsøges via en anlægslov, at projektet skal gennemføres. 
Ved at give Sund & Bælt Holding A/S adgang til at gennemføre sådanne forberedende fysiske arbejder kan den tidsmæssige udstrækning af projektforløbet reduceres og risici håndteres tidligere i projektforløbet. 
[bookmark: _Toc244001225]2.5.3. Den foreslåede ordning
Det foreslås, at selskabet efter by-, land- og transportministerens beslutning vil kunne gennemføre forberedende arbejder vedrørende infrastrukturanlæg, som forventes gennemført ved anlægslov. 
Forslaget vil indebære, at visse forberedende tiltag i praksis vil kunne iværksættes, før Folketinget har taget endelig stilling til projektets gennemførelse ved anlægslov. Dette vil imidlertid ikke ændre ved, at selve anlægget fortsat vil forudsætte særskilt lovhjemmel, og at de forberedende arbejder ikke i sig selv vil indebære en realisering af projektet. 
De forberedende arbejder vil typisk have en sådan karakter, at de vil udgøre nødvendige tekniske eller logistiske foranstaltninger, som vil kunne gennemføres uafhængigt af den endelige udformning af projektet, og som ikke vil binde Folketingets efterfølgende stillingtagen. Sådanne arbejder vil eksempelvis kunne omfatte etablering af midlertidige adgangsveje, oplagspladser, arbejdsarealer, ledningsomlægninger eller andre forberedende aktiviteter, der vil være nødvendige for en effektiv tilrettelæggelse af et muligt anlægsprojekt.
Iværksættelsen af forberedende arbejder vil forudsætte, at der foreligger en konkret indstilling til By-, Land- og Transportministeriet, og at tiltagene vil blive gennemført på by-, land- og transportministerens beslutning. Herved vil det blive sikret, at der foretages en central vurdering af, om det er hensigtsmæssigt at igangsætte sådanne tiltag på et tidspunkt, hvor Folketinget endnu ikke har taget stilling til projektet, herunder i situationer, hvor undersøgelsesfasen er afsluttet, og der politisk er truffet beslutning om, at det skal afsøges via en anlægslov, om projektet skal gennemføres.
Forslaget vil ikke indebære hjemmel til at gennemføre forberedende arbejder som forudsætter særskilt lovhjemmel eller indebære indgreb over for tredjemand. I det omfang gennemførelsen af et konkret tiltag vil kræve tilladelser, dispensationer, aftaler med berørte rettighedshavere eller særskilt hjemmel i anden lovgivning, vil dette grundlag skulle foreligge uafhængigt af den foreslåede bestemmelse.
Forslaget vil dermed muliggøre en mere sammenhængende og effektiv projektgennemførelse, hvor overgangen mellem undersøgelsesfasen og en eventuel efterfølgende anlægsfase kan tilrettelægges hensigtsmæssigt. 
Gennemførelsen af selve projektet vil fortsat forudsætte særskilt lovhjemmel i form af en anlægslov, hvor dette kræves. 
[bookmark: _Toc244001226]2.6. Anvendelse af vejlovens regler om miljøvurderinger
[bookmark: _Toc244001227]2.6.1. Gældende ret
Det følger af § 1, stk. 6, i lov om Sund & Bælt-loven, at Sund & Bælt Holding A/S efter by-, land- og transportministerens beslutning skal bistå staten med undersøgelser m.v. inden for områder med relation til transport eller infrastruktur.
Forud for igangsættelsen af et anlægsprojekt skal det vurderes, om der skal foretages en miljøkonsekvensvurdering af projektet. Tidligere blev det også omtalt som en VVM-vurdering. 
I dansk ret er Europa-Parlamentets og Rådets direktiv 2011/92/EU af 13. december 2011 om vurdering af visse offentlige og private projekters indvirkning på miljøet (herefter omtalt som VVM-direktivet) med senere ændringer implementeret i flere forskellige  love. 
På By-, Land- og Transportministeriets område er VVM-direktivet bl.a. gennemført i vejlovens kapitel 2 a og jernbanelovens, jf. lovbekendtgørelse nr. 1091 af 11. august 2023, kapitel 6 a, hvor reglerne gælder for henholdsvis statslige vejprojekter og statslige jernbaneprojekter, og dertil knyttede projekter.
Efter reglerne i henholdsvis vejlovens kapitel 2 a og jernbanelovens kapitel 6 a gennemføres miljøkonsekvensvurderinger af de af lovene omfattede projekter efter et processuelt regime fastlagt under By-, Land- og Transportministeriets ressort. Reglerne gælder både for projekter, hvor der skal gives administrativ tilladelse af Trafikstyrelsen og i den situation, hvor en miljøkonsekvensvurdering bliver godkendt i forbindelse med vedtagelsen af en anlægslov. 
Det følger af vejlovens § 17 a, stk. 1, at Vejdirektoratets etablering, udvidelse eller ændring af statslige vejanlæg og dertil knyttede projekter, der er omfattet af bilag 1, der bl.a. på grund af deres art, dimensioner eller placering kan forventes at få væsentlige indvirkninger på miljøet, kræver en vurdering af projektets indvirkning på miljøet samt administrativ tilladelse.
Af vejlovens § 17 a, stk. 3, fremgår det, at Vejdirektoratets etablering, udvidelse eller ændring af statslige vejanlæg og dertil knyttede projekter, der er omfattet af bilag 1 eller 2, jf. stk. 1 og 2, ikke kræver administrativ tilladelse, når projektet opnår tilladelse ved anlægslov. Projekter, hvor der meddeles tilladelse ved anlægslov, kan fritages fra høring af offentligheden, jf. § 17 h, stk. 6, forudsat at formålet med dette kapitel, jf. § 1, nr. 6, opfyldes.
Det følger af vejlovens § 132, stk. 6, at afgørelser truffet efter kapitel 2 a ikke kan påklages til anden administrativ myndighed. 
Det følger af vejlovens § 17 r, stk. 1, at by-, land- og transportministeren kan bemyndige statslige selskaber på By-, Land- og Transportministeriets område til helt eller delvis at udøve de beføjelser, som Vejdirektoratet er tillagt efter dette kapitel eller regler fastsat i medfør af dette kapitel, til etablering, udvidelse eller ændring af statslige vejanlæg og dertil knyttede projekter, jf. § 17 a.
Med hjemmel i vejlovens § 17 r, stk. 1, er udstedt bekendtgørelse nr. 45 af 17. januar 2023 om delegation af kompetencen i kapitel 2 a i lov om offentlige veje m.v. til Sund & Bælt Holding A/S. Bekendtgørelsen bemyndiger Sund & Bælt Holding A/S, eller et datterselskab til Sund & Bælt Holding A/S, til at udøve de beføjelser, som er tillagt Vejdirektoratet efter kapitel 2 a i lov om offentlige veje m.v. eller regler fastsat i medfør af samme kapitel i forbindelse med fire konkrete vejprojekter. Det følger af bekendtgørelsen, at ved projekter, som skal tillades ved vedtagelsen af en anlægslov, varetager Trafikstyrelsen de nødvendige myndighedsopgaver.
På By-, Land- og Transportministeriets område er VVM-direktivet som nævnt også implementeret i jernbanelovens kapitel 6 a og i bekendtgørelse om vurdering af virkning på miljøet af projekter vedrørende erhvervshavne og Københavns Havn samt om administration af internationale naturbeskyttelsesområder og beskyttelse af visse arter for så vidt angår anlæg og udvidelse af havne, jf. bekendtgørelse nr. 855 af 2. juni 2025. 
Fælles for implementeringen af reglerne inden for By-, Land- og Transportministeriets ressort er, at Trafikstyrelsen er miljømyndighed. 
[bookmark: _Toc244001228]2.6.2. By-, Land- og Transportministeriets overvejelser
Sund & Bælt Holding A/S har og foretager løbende vurderinger af projekters indvirkning på miljøet og har i den forbindelse opbygget betydelig erfaring med tilrettelæggelse og gennemførelse af sådanne processer. 
Når der foretages vurderinger af projekters indvirkning på miljøet, er det væsentligt, at vurderingen sker efter et klart og forudsigeligt processuelt grundlag, herunder med klarhed om, hvilken myndighed der varetager myndighedsopgaverne, og hvilke procedureregler, der finder anvendelse.  Som omtalt under gældende ret er VVM-direktivet på By-, Land- og Transportministeriets område bl.a. implementeret i vejloven. Reglerne gælder for Vejdirektoratets vurderinger af projekters indvirkning på miljøet af statslige vejprojekter, men der er dog hjemmel til, at by-, land- og transportministeren kan bemyndige statslige selskaber på By-, Land- og Transportministeriets område til helt eller delvis at udøve de beføjelser, som Vejdirektoratet er tillagt efter kapitel 2 a  eller regler fastsat i medfør af dette kapitel, til etablering, udvidelse eller ændring af statslige vejanlæg og dertil knyttede projekter, jf. § 17 a. Det samme gælder for så vidt angår statslige jernbaneprojekter. 
Der er således hjemmel til, at de vurderinger af projekters indvirkning på miljøet  som Sund & Bælt Holding A/S gennemfører af vejanlæg og jernbaneanlæg kan ske efter reglerne i henholdsvis vejlovens kapitel 2 a og jernbanelovens kapitel 6 a, hvis der udstedes en bekendtgørelse herom.
Sund & Bælt Holding A/S kan dog også blive pålagt at bistå staten med undersøgelser m.v. i relation til infrastrukturprojekter, som hverken er vej- eller jernbaneprojekter. Det kan derfor ikke udelukkes, at selskabet skal gennemføre vurderinger af indvirkning på miljøet af projekter, som falder uden for det anvendelsesområde, der i dag følger af henholdsvis vej- og jernbaneloven.  Det gælder eksempelvis arbejdet med vurdering af indvirkning på miljøet af Lufthavnsdiget på Amager, som Sund & Bælt Holding A/S i de kommende år udfører som led i arbejdet med stormflodssikring. Projektet illustrerer, at Sund & Bælt Holding A/S kan få til opgave at gennemføre vurderinger af projekter som ikke naturligt kan henføres til hverken et vej- eller jernbaneanlæg. Det bemærkes i den forbindelse, at bestemmelsen i § 1, stk. 6, omfatter “transport” og “infrastruktur” og infrastruktur dækker bredere end alene transportinfrastruktur. By-, Land- og Transportministeriet vurderer, at det er hensigtsmæssigt, at vurderinger indvirkninger på  miljøet inden for By-, Land- og Transportministeriets ressort, herunder vurderinger foretaget af et selskab ejet af By-, Land- og Transportministeriet, vurderes efter de regler, som er implementeret i ministeriets egen lovgivning. Herved undgås usikkerhed om, hvilket processuelt grundlag der finder anvendelse på vurderingen. 
En sådan løsning understøtter samtidig, at vurderinger af projekters indvirkning på miljøet inden for By-, Land- og Transportministeriets ressort behandles inden for en ensartet ramme. Det giver klarhed om myndighedsfordelingen, herunder at Trafikstyrelsen er miljømyndighed, og bidrager dermed til en mere forudsigelig og sammenhængende sagsbehandling. 
Det har den fordel, at der er vished om, at miljømyndigheden er Trafikstyrelsen, og ligeledes vil det også betyde, at afgørelser truffet efter kapitel 2 a ikke kan påklages til anden administrativ myndighed. 
[bookmark: _Toc244001229]2.6.3. Den foreslåede ordning
Det foreslås, at vurderinger af projekters indvirkning på miljøet der vil blive udført på baggrund af en beslutning i medfør af § 1, stk. 6, i Sund & Bælt-loven, vil skulle følge de processuelle regler i kapitel 2 a i lov om offentlige veje m.v. 
Forslaget har til formål at sikre et klart processuelt grundlag for gennemførelsen af vurderinger af projekters indvirkninger på miljøet udført i medfør af § 1, stk. 6, i Sund & Bælt-loven. Forslaget vil dermed modvirke usikkerhed om, hvilke regler der finder anvendelse i det enkelte tilfælde.
Det bemærkes, at forslaget vil medføre, at hvis Sund & Bælt Holding A/S anmodes om at gennemføre en vurdering af indvirkning på miljøet af et jernbaneprojekt, vil de processuelle regler i vejloven fortsat skulle finde anvendelse, selvom lignende processuelle regler også er implementeret samme i jernbaneloven. Forslaget vil således ikke medføre nogen realitetsændringer af processen. 
By-, Land- og Transportministeriet vurderer, at den primære betydning af forslaget vil være, at Trafikstyrelsen vil blive miljømyndighed i forbindelse med gennemførelsen af undersøgelsen. 
Det vil ligeledes medføre, at afgørelser truffet efter kapitel 2 a ikke vil kunne påklages til anden administrativ myndighed, jf. vejlovens § 132, stk. 6. Der vil fortsat være adgang til at anlægge en sag ved domstolene. 
Forslaget vil ikke ændre de materielle krav, der følger af EU-retten og den nationale gennemførelse heraf, men vil fastlægge, hvilket nationalt regelsæt der skal anvendes ved gennemførelsen af vurderinger af projekters indvirkning på miljøet ved gennemførelse af undersøgelser efter § 1, stk. 6. 
[bookmark: _Toc244001230]2.7. Udvidelse af fravigelsen af elforsyningsloven i lov om anlæg og drift af en fast forbindelse over Femern Bælt med tilhørende landanlæg
[bookmark: _Toc244001231]2.7.1. Gældende ret
Det følger af § 1, stk. 1, i Femernloven, at Femern A/S bemyndiges til at anlægge og drive en fast forbindelse over Femern Bælt (kyst til kyst-projektet) og til at foretage de dispositioner, som er nødvendige med henblik på gennemførelsen heraf. 
Af lovens § 2 fremgår det, at A/S Femern Landanlæg bemyndiges til at anlægge og drive de danske landanlæg og til at foretage de dispositioner, som er nødvendige med henblik på gennemførelsen heraf. 
Det er således ikke det samme selskab, som står for anlæg og drift af tunnelen og de danske landanlæg. 
Det følger af lovens § 12, stk. 5, at lov om elforsyning, jf. lovbekendtgørelse nr. 544 af 16. juni 2026, ikke finder anvendelse på Femern A/S’ elforsyningsaktiviteter til jernbanedrift.
Af stk. 6 fremgår det, at by-, land- og transportministeren fastsætter nærmere regler for Femern A/S’ elforsyningsaktiviteter. 
§ 12, stk. 5 og 6, blev indsat i loven ved lov. nr. 1676 af 19. december 2023 om ændring af lov om anlæg og drift af en fast forbindelse over Femern Bælt med tilhørende landanlæg i Danmark og lov om Sund og Bælt Holding A/S. 
[bookmark: _Toc244001232]2.7.2. By-, Land- og Transportministeriets overvejelser
Med lovændringen i 2023 fraveg man lov om elforsyning i forbindelse med Femern A/S’ elforsyningsaktiviteter til jernbanedrift. 
Femern A/S står for anlæg og drift af den faste forbindelse over Femern Bælt, hvilket vil sige selve tunnelen. Derimod er A/S Femern Landanlæg ikke omfattet af fravigelsen. Det betyder dermed, at elforsyningsloven ikke finder anvendelse i forbindelse med elforsyningsaktiviteter i tunnelen, men derimod vil finde anvendelse med elforsyningsaktiviteter på landanlægget. 
Som tilfældet var med ændringen tilbage i 2023, så vurderer By-, Land- og Transportministeriet, at det vil være vanskeligt for A/S Femern Landanlæg at efterleve kravene i elforsyningsloven. På den baggrund vurderer By-, Land- og Transportministeriet, at det er hensigtsmæssigt at undtage A/S Femern Landanlæg fra elforsyningslovens anvendelsesområde og i stedet bemyndige by-, land- og transportministeren til at fastsætte nærmere regler for denne del af A/S Femern Anlægs virksomhed.  
[bookmark: _Toc244001233]2.7.3. Den foreslåede ordning
Det foreslås, at A/S Femern Anlæg tilføjes i bestemmelserne i §§ 12, stk. 5 og 6. 
Forslaget vil medføre, at A/S Femern Anlæg vil blive undtaget fra elforsyningslovens regler.
[bookmark: _Toc244001234]2.8. Ophævelse af lov nr. 141 af 31. marts 1960 om Københavns frihavn
[bookmark: _Toc244001235]2.8.1. Gældende ret
Det følger af lovens § 1, at Københavns frihavns område udgør en del af Københavns havn, og at området fastsættes af ministeren for offentlige arbejder efter forhandling med finansministeren og Udviklingsselskabet By & Havn I/S. 
Det følger af lovens § 2, at drift af Københavns frihavn kræver en koncession, som ministeren for offentlige arbejder bemyndiges til at udfærdige efter indstilling fra Udviklingsselskabet By & Havn I/S og efter forhandling med finansministeren. 
Det fremgår af lovens § 2, stk. 2, at Udviklingsselskabet By & Havn I/S efter trafikministerens godkendelse helt eller delvist kan overdrage driften af frihavnen til et selskab, som Udviklingsselskabet By & Havn I/S er medejer af. 
Det følger af Bekendtgørelse nr. 144 af 31. marts 1980, at Udviklingsselskabet By & Havn I/S har koncessionen til at udøve frihavnsvirksomhed i Københavns frihavn. Udviklingsselskabet By & Havn I/S har med trafikministerens godkendelse i sin helhed overdraget driften af frihavnen til Copenhagen Malmø Port. 
I henhold til § 6 i Bek. nr. 144 af 31. marts 1980 gives koncessionen for et tidsrum af 40 år og løber videre for yderligere 40 år, såfremt ministeren for offentlige arbejder eller selskabet ikke senest 5 år før en sådan periodes udløb opsiger koncessionen til ophør. Koncessionen er senest fornyet fra den 1. juli 2019 og løber således aktuelt frem til 2059. 
[bookmark: _Toc244001236]2.8.2. By-, Land- og Transportministeriet overvejelser
Med Copenhagen Malmø Ports (CMP) udflytning til ny containerterminal i Københavns Nordhavn afvikles alle aktiviteter i Københavns frihavn. Der vil således ikke længere være behov for fortsat drift af frihavnen. På den baggrund har By og Havn I/S, som koncessionshaver, i enighed med CMP ønsket koncessionen ophævet således at frihavnens arealer kan disponeres til andre formål. By-, Land- og Transportministeriet er enige i, at der ikke længere ses at være behov for at opretholde frihavnens status og er derfor indstillede på at imødekomme ønsket fra By og Havn I/S.
Hertil kommer, at der siden etableringen af frihavnsmodellen er indført alternative modeller, der fortsat gør det muligt for virksomheder at søge om at opbevare ufortoldede varer.
[bookmark: _Toc244001237]3. Forholdet til databeskyttelsesforordningen og databeskyttelsesloven
De foreslåede § 1, nr. 7, og § 2. nr. 2, vil medføre en udvidelse af adgangen for A/S Storebæltsforbindelsen, A/S Øresundsforbindelsen, Øresundsbro Konsortiet I/S, A/S Femern Landanlæg og Femern A/S til at foretage tv-overvågning. Selskaberne har allerede i dag under nærmere omstændigheder hjemmel til at foretage tv-overvågning af nærmere definerede områder. Det følger af § 17, stk. 1, i Sund & Bælt-loven for så vidt angår A/S Storebæltsforbindelsen, A/S Øresundsforbindelsen, Øresundsbro Konsortiet I/S, A/S Femern Landanlæg og § 43, stk. 1, i Femernloven for så vidt angår Femern A/S.
Forslaget lægger op til, at de føromtalte selskaber kan foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt. 
Endvidere vil det foreslåede i § 1, nr. 7, § 2, nr. 2 og § 2, nr. 3, medføre, at A/S Storebæltsforbindelsen, A/S Øresundsforbindelsen, Øresundsbro Konsortiet I/S, A/S Femern Landanlæg og Femern A/S får hjemmel til at videregive billed- og lydoptagelser fra tv-overvågning, herunder oplysninger om strafbare forhold, til offentlige myndigheder til brug for myndighedens beredskabsmæssige opgavevaretagelse. 
Behandling af personoplysninger er lovlig, hvis én af betingelserne i databeskyttelsesforordningens artikel 6, stk. 1, litra a-f, er opfyldt, herunder hvis behandling er nødvendig af hensyn til udførelse af en opgave i samfundets interesse eller som henhører under offentlig myndighedsudøvelse, som den dataansvarlige har fået pålagt (litra e).
Behandling i medfør af artikel 6, stk. 1, litra e, skal have et supplerende retsgrundlag, som forpligter eller berettiger den dataansvarlige til at udføre en bestemt behandling. Det følger af forordningens artikel 6, stk. 3.
Behandling af personoplysninger vedrørende bl.a. lovovertrædelser på grundlag af artikel 6, stk. 1, må bl.a. foretages, hvis behandling har hjemmel i medlemsstaternes nationale ret, som giver passende garantier for registreredes rettigheder og frihedsrettigheder, jf. artikel 10, 1. pkt.
Behandling af følsomme oplysninger må foretages, hvis behandling er nødvendig af hensyn til væsentlige samfundsinteresser på grundlag medlemsstaternes nationale ret og står i rimeligt forhold til det mål, der forfølges, respekterer det væsentligste indhold af retten til databeskyttelse og sikrer passende og specifikke foranstaltninger til beskyttelse af den registreredes grundlæggende rettigheder og interesser, jf. artikel 9, stk. 2, litra g.
Det er By-, Land- og Transportministeriets vurdering, at de foreslåede regler kan fastsættes inden for rammerne af databeskyttelsesforordningens artikel 6, stk. 1, litra e, jf. stk. 3, artikel 10, 1. pkt., og artikel 9, stk. 2, litra g.
By-, Land- og Transportministeriet har herved lagt vægt på, at formålet med den udvidet adgang til tv-overvågning og hjemmel til videregivelse har et beredskabsmæssigt formål og skal være med til at sikre vital infrastruktur, hvilket udgør et formål af væsentlig samfundsmæssig interesse. Det er endvidere By-, Land- og Transportministeriets vurdering, at de foreslåede bestemmelser står i et rimeligt forhold til de legitime mål, der forfølges, samt respekterer det væsentligste indhold af retten til databeskyttelse.
Det bemærkes, at de øvrige bestemmelser i databeskyttelsesforordningen, databeskyttelsesloven og tv-overvågningsloven også skal iagttages, når der behandles personlysninger i medfør af den bekendtgørelse, som kan udstedes på baggrund af den foreslåede bestemmelse. Dette indebærer bl.a., at personoplysninger på billed- og lydoptagelser, der optages i forbindelse med tv-overvågning i kriminalitetsforebyggende øjemed, som udgangspunkt skal slettes senest 30 dage efter optagelserne er foretaget, jf. tv-overvågningslovens § 4 c, stk. 4.
[bookmark: _Toc244001238]4. Økonomiske konsekvenser og implementeringskonsekvenser for det offentlige
Lovforslaget i sig selv vurderes ikke at medføre økonomiske konsekvenser eller implementeringskonsekvenser for det offentlige.
Men forslaget om, at miljøkonsekvensvurderinger udført på baggrund af en beslutning i medfør af stk. 6 i lov om Sund & Bælt Holding A/S, skal udføres efter reglerne i kapitel 2 a i lov om offentlige veje m.v., vil medføre, at Trafikstyrelsen vil være miljømyndighed. Det vil medføre, at Trafikstyrelsen vil blive miljømyndighed for de miljøkonsekvensvurderinger, som Sund & Bælt Holding A/S foretager og skal foretage i forhold til stormflodssikringen af Hovedstadsområdet. Trafikstyrelsens udgifter til myndighedsbehandlingen af undersøgelserne betales af Sund & Bælt Holding A/S. 
[bookmark: _Toc244001239]5. Økonomiske og administrative konsekvenser for erhvervslivet
Lovforslaget vil medføre, at det statsligt ejede selskab Sund & Bælt Holding A/S vil overtage ejerskabet af Lillebæltsbroen og Den Ny Lillebæltsbro. Driften af broen vil fortsat skulle finansieres via finansloven. Hvad selve overdragelsen vil medføre af eventuelle udgifter udestår der en nærmere vurdering af. 
[bookmark: _Toc244001240]6. Administrative konsekvenser for borgerne
Lovforslaget har ikke administrative konsekvenser for borgerne.
[bookmark: _Toc244001241]7. Klimamæssige konsekvenser
Lovforslaget har ikke miljø- eller naturmæssige konsekvenser. 
[bookmark: _Toc244001242]8. Miljø- og naturmæssige konsekvenser
Lovforslaget har ikke miljø- eller naturmæssige konsekvenser. 
[bookmark: _Toc244001243]9. Forholdet til EU-retten
Lovforslaget indeholder ikke EU-retlige aspekter, ud over hvad der fremgår af bemærkningerne ovenfor under punkt 3 i forhold databeskyttelsesforordningen, hvor det er By-, Land- og Transportministeriets vurdering, at de foreslåede ændringer kan indføres inden for rammerne af databeskyttelsesforordningen.
[bookmark: _Toc244001244]10. Hørte Myndigheder og organisationer mv.
Et udkast til lovforslag har i perioden fra den XX til den XX (x antal dage) været sendt i høring hos følgende myndigheder og organisationer mv.:
[bookmark: _Toc244001245]11. Sammenfattende skema
	  
	Positive konsekvenser/mindre udgifter (hvis ja, angiv omfang/Hvis nej, anfør »Ingen«) 
	Negative konsekvenser/merudgifter (hvis ja, angiv omfang/Hvis nej, anfør »Ingen«) 

	Ingen

Bemærkninger til lovforslagets enkelte bestemmelser

Til § 1
Til nr. 1
Det følger af § 1, stk. 6, i Sund & Bælt-loven, at Sund & Bælt Holding A/S efter by-, land- og transportministerens beslutning skal bistå staten med undersøgelser m.v. inden for områder med relation til transport eller infrastruktur.
Det foreslås, at der i § 1, stk. 6, efter »undersøgelser« indsættes: »og forberedende arbejder« og efter »infrastruktur« indsættes », herunder klimatilpasning«.
Forslaget vil for det første medføre, at Sund & Bælt Holding A/S efter by-, land- og transportministerens beslutning ikke alene kan bistå staten med undersøgelser m.v., men vil også kunne gennemføre forberedende arbejder vedrørende infrastruktur inden en eventuel anlægslov er vedtaget af Folketinget.
Den foreslåede bestemmelse vil medføre, at der vil kunne iværksættes nærmere afgrænsede forberedende tiltag i relation til et infrastrukturprojekt forud for Folketingets vedtagelse af en anlægslov. De forberedende arbejder vil alene kunne omfatte tekniske og praktiske foranstaltninger, som har til formål at forberede et muligt anlægsprojekt, og som ikke i sig selv vil indebære en realisering af projektet eller foregriber Folketingets efterfølgende stillingtagen.  
Forberedende arbejder vil eksempelvis kunne omfatte etablering af midlertidige adgangsforhold, adgangsveje, oplagspladser, ledningsomlæsninger eller lignende forberedende tiltag.
Bestemmelsen vil dog ikke give hjemmel til, at sådanne forberedende arbejder kan gennemføres i det omfang det vil forudsætte særskilt hjemmel eller indebærer indgreb over for tredjemand. I det omfang gennemførelsen af et konkret tiltag vil kræve tilladelse, dispensation, aftale med berørte rettighedshavere eller særskilt hjemmel i anden lovgivning, vil dette grundlag skulle  foreligge uafhængigt af den foreslåede bestemmelse. 
Iværksættelse af forberedende arbejder vil forudsætte, at der foreligger en konkret indstilling til By-, Land- og Transportministeriet, og at tiltagene vil blive gennemført på by-, land- og transportministerens beslutning. Herved vil det blive sikret, at der foretages en central vurdering af, om det er hensigtsmæssigt at igangsætte sådanne tiltag på tidspunkt, hvor Folketinget endnu ikke har taget endelig stilling til projektet. Dette vil eksempelvis kunne være relevant i situationer, hvor undersøgelsesfasen er afsluttet, og der politisk er truffet beslutning om, det skal afsøges via en anlægslov, om projektet skal gennemføres. 
Det vil endvidere være en forudsætning, at de forberedende arbejder har en sådan karakter, at de vil kunne gennemføres uafhængigt af den endelige udformning af projektet, og at de ikke foregriber Folketingets stillingtagen til gennemførelse af projektet.
Forslaget skal for det andet tydeliggøre, at de undersøgelser som Sund & Bælt Holding A/S kan bistå staten med også kan omhandle klimatilpasning.  
Til nr. 2

Vejlovens kapitel 2 a omhandler vurdering af projekters indvirkning på miljøet for så vidt angår statslige vejanlæg. 
Det følger af vejlovens § 17 n, stk. 1, at ved udførelsen af opgaver i dette kapitel er Trafikstyrelsen uafhængig af instruktioner om den enkelte sags behandling og afgørelse.
Det følger af § 17 r, stk. 1, at by-, land- og transportministeren kan bemyndige statslige selskaber på By-, Land- og Transportministeriets område til helt eller delvis at udøve de beføjelser, som Vejdirektoratet er tillagt efter kapitel 2 a eller regler fastsat i medfør af kapitlet, til etablering, udvidelse af eller ændring af statslige vejanlæg og dertil knyttede projekter, jf. § 17 a.  
Det følger af vejlovens § 132, stk. 6, at afgørelser truffet efter kapitel 2 a ikke kan påklages til anden administrativ myndighed. 
Det følger af § 1, stk. 6, i lov om Sund & Bælt Holding A/S, at Sund & Bælt Holding A/S efter by-, land- og transportministerens beslutning skal bistå staten med undersøgelser m.v. inden for områder med relation til transport eller infrastruktur.
Det foreslås i § 1 at indsætte et stk. 7, hvorefter vurderinger af projekters indvirkning på miljøet, der gennemføres på baggrund af en beslutning i medfør af stk. 6, finder reglerne i kapitel 2 a i lov om offentlige veje m.v. og regler udstedt i medfør heraf anvendelse.

Forslaget vil sikre, at der ikke vil kunne opstå usikkerhed om, hvilke processuelle regler der vil skulle finde anvendelse ved vurderinger af projekters indvirkning på miljøet, som vil blive gennemført i medfør af § 1, stk. 6, i lov om Sund & Bælt Holding A/S. 
Forslaget vil medføre, at hvis Sund & Bælt Holding A/S  anmodes om at gennemføre en vurdering af projekts indvirkning på miljøet af et jernbaneprojekt, vil det være de processuelle regler i vejloven, som vil skulle finde anvendelse, selvom der også er implementeret samme processuelle regler i jernbaneloven. Det samme vil gøre sig gældende for projekter som hverken kan kategoriseres som et vej- eller jernbaneprojekt – det afgørende for bestemmelsens anvendelse er alene, at undersøgelsen er igangsat efter stk. 6.
Forslaget vil ligeledes medføre, at afgørelser truffet efter kapitel 2 a ikke vil kunne påklages til anden administrativ myndighed, jf. vejlovens § 132, stk. 6. Der vil fortsat  være adgang til at anlægge en sag ved domstolene. 
Det skal bemærkes, at processen i vejloven vil kunne følges både for nye projekter, der vil blive igangsat efter § 1, stk. 6, og for  projekter, hvor undersøgelserne allerede ved lovens ikrafttræden har været igangsat på transportministerens beslutning. 
Til nr. 3

Lillebæltsbroen ejes af Banedanmark og Den Ny Lillebæltsbro ejes af Vejdirektoratet.

Det foreslås, at der efter § 1 indsættes en § 1 a.

Det foreslås i stk. 1, at Sund & Bælt Holding A/S ejer Lillebæltsbroen og Den Ny Lillebæltsbro. 

Forslaget vil skulle ses i sammenhæng med, at Sund & Bælt Holding A/S  eller datterselskaber til Sund & Bælt Holding A/S efter lovforslaget vil skulle foretage nødvendige beredskabsmæssige tiltag for at opretholde transporten mellem Vestdanmark og Østdanmark. 

Det vil være en forudsætning for overdragelsen af  ejerskabet til de to faste forbindelser over Lillebælt til Sund & Bælt Holding A/S, at der ikke vil skulle indføres betaling for benyttelse af broerne. 

De nærmere forhold i forhold den konkrete overdragelse og betydningen for økonomien i henholdsvis Sund & Bælt Holding A/S, Banedanmark og Vejdirektoratet vil skulle fastsættes forud for en overdragelse af ejerskabet. 

Det er på den baggrund, at det foreslås i ikrafttrædelsesbestemmelsen, at by-, land- og transportministeren fastsætter ikrafttrædelsestidspunktet for denne del af lovforslaget.

Det foreslås i stk. 2, at Sund & Bælt Holding A/S kan lade ejerskabet af Lillebæltsbroen og Den Ny Lillebæltsbro overgå til et datterselskab.

Til nr. 4

Sund & Bælt Holding A/S ejer henholdsvis Knudshoved Havn og Halsskov Havn. Det foreslås, at i § 3 indsættes efter stk. 2 nye stykker.

Det foreslås i stk. 3, at A/S Storebæltsforbindelsen forvalter og driver Knudshoved Havn og Halsskov Havn som beredskabshavne.

Med bestemmelsen vil ansvaret  for at forvalte og drive de to nye beredskabshavne blive placeret hos A/S Storebæltsforbindelsen.

Beredskabshavne er ikke nærmere defineret i havnelovgivningen, men skal afspejle, at havnene har et særligt anvendelsesområde.

De to havne vil som udgangspunktet ikke skulle tjene andre formål end at indgå i permanent beredskab omkring den faste forbindelse over Storebælt. Beredskabet vil skulle forbedre mulighederne for hurtigst muligt at etablere nødfærgedrift i tilfælde af en længerevarende afbrydelse af forbindelsen. Havnene vil derfor som udgangspunkt henligge inaktive, men havnearealerne vil løbende blive vedligeholdt i fornødent omfang. Havnene vil alene blive taget i brug til nødfærgedrift, hvis der indtræffer en hændelse ved den faste forbindelse over Storebælt, eksempelvis en længerevarende afbrydelse.

Det foreslås i stk. 4, at lov om havne finder ikke anvendelse for Knudshoved Havn og Halsskov Havn.

Det betyder dermed også, at A/S Storebæltsforbindelsen i forbindelse med forvaltningen af havnene ikke vil være underlagt de pligter, som havneloven indeholder, herunder reglerne om sikkerhed.

Det vil således være op til A/S Storebæltsforbindelsen selv at beslutte, hvordan havnene skal administreres i det omfang, at det ikke måtte være reguleret af anden lovgivning. 

Til nr. 5

Det foreslås med et nyt § 3, stk. 7, at by-, land- og transportministeren kan fastsætte regler om, at Knudshoved Havn og Halsskov Havn kan benyttes til andet end beredskabshavne.

Bestemmelsen vil indebære, at by-, land- og transportministeren ved bekendtgørelse vil kunne fastsætte regler i en bekendtgørelse, at Sund & Bælt Holding A/S vil kunne benytte de to beredskabshavne til andre formål end som beredskabshavne. 

Der er ikke aktuelle planer herom, og det forventes, at den foreslåede bemyndigelse til ministeren vil få et begrænset anvendelsesområde. 

Sund & Bælt Holding A/S vil i fremtiden eventuelt kunne få behov for at kunne benytte havneanlæggene til håndtering af materialer til vedligeholdelsesarbejder på den faste forbindelse over Storebælt. Havnene vil eksempelvis også kunne benyttes til levering af materialer til anlægsprojekter udført af By-, Land- og Transportministeriets styrelser.

Det vil imidlertid være en forudsætning, at havnenes anvendelse til andre formål end beredskab vil have undtagelsens karakter. Det vil således ikke være i overensstemmelse med bemyndigelsen, hvis der fastsættes regler om benyttelse, som reelt vil have karakter af normal ibrugtagning af havnene.  

I det omfang, at Sund & Bælt Holding A/S måtte ønske at stille havnearealerne til rådighed for enkeltstående rekreative arrangementer eller lignende, vil der ikke skulle fastsættes særligere regler herom. 

Til nr. 6

Det følger af § 1, stk. 2, i Sund & Bælt-loven, at Sund & Bælt Holding A/S gennem A/S Storebæltsforbindelsen ejer den faste vejforbindelse over Storebælt samt jernbaneforbindelsen og de jernbanetekniske anlæg på den faste forbindelse over Storebælt.
Det er på den baggrund Sund & Bælt Holding A/S der gennem A/S Storebæltsforbindelsen har ansvaret for drift og vedligehold af den faste forbindelse over Storebælt, herunder at foretage de nødvendige beredskabsmæssige tiltag. 
Det foreslås at indsætte en ny § 4 a.
Det foreslås i stk. 1, at Sund & Bælt Holding A/S eller et af dets datterselskaber foretager nødvendige beredskabsmæssige tiltag for at opretholde transporten mellem Vestdanmark og Østdanmark. 

Det vil indebære, at Sund & Bælt Holding A/S eller datterselskaber til Sund & Bælt Holding vil få det overordnede ansvar for at sikre de nødvendige beredskabsmæssige tiltag for at opretholde transporten mellem Vestdanmark og Østdanmark. Det vil sige fra Jylland til Fyn og fra Fyn til Sjælland.

Sund & Bælt Holding A/S-koncernen er allerede i dag forpligtet til at sikre deres egen infrastruktur i forhold til den nuværende sikkerhedssituation, men med forslaget tydeliggøres det. Forslaget vil således ikke medføre nogen forskel i forhold til selskabets egen infrastruktur. 

Da forslaget omfatter transporten mellem Vestdanmark og Østdanmark betyder det også, at koncernen ikke kun er forpligtet for at sikre nødvendige beredskabsmæssige tiltag på sin infrastruktur mellem Fyn og Sjælland. Forslaget vil også gælde for forbindelsen mellem Jylland og Fyn, herunder de to eksisterende faste forbindelser – Lillebæltsbroen og Den Ny Lillebæltsbro. 

Indtil Sund & Bælt Holding A/S overtager ejerskabet over Lillebæltsbroen og Den Ny Lillebæltsbro vil Sund & Bælt Holding A/S ikke uden videre kunne udføre konkrete arbejder på de to faste forbindelser uden det er aftalt med ejerne – hvilket vil sige Vejdirektoratet eller Banedanmark – eller by-, land- og transportministeren har besluttet det, jf. forslaget til stk. 2.

Nødvendige beredskabsmæssige tiltag vil også kunne omfatte alternativer til de nuværende faste forbindelser mellem Jylland og Fyn – f.eks. beredskabshavne, som tilfældet er med henholdsvis Knudshoved Havn og Halsskov Havn. 

Lovforslaget vil ikke sig  selv fravige anden lovgivning ved gennemførelsen af de nødvendige konkrete fysiske tiltag. Det vil derfor  fortsat være nødvendigt at indhente de nødvendige tilladelser og dispensationer for at gennemføre arbejderne. 

Det foreslås i stk. 2, at for at opretholde transporten mellem Vestdanmark og Østdanmark kan by-, land- og transportministeren beslutte, at selskaberne nævnt i stk. 1  skal foretage beredskabsmæssige tiltag i relation til andet end selskabernes egen infrastruktur. By-, land- og transportministeren kan fastsætte regler om gennemførelsen af sådanne tiltag.

Den foreslåede bestemmelse vil indebære, at Sund & Bælt Holding A/S-koncernen efter en konkret beslutning fra by-, land- og transportministeren vil kunne varetage beredskabsmæssige tiltag som vedrører beskyttelsen af infrastruktur som ikke ejes af koncernens selskaber. Det afgørende for bestemmelsens anvendelse er således, at der er tale om beredskabsmæssige tiltag i relation til infrastruktur, og at iværksættelsen sker på by-, land- og transportministerens beslutning. 
Bemyndigelsen til at fastsætte regler om gennemførelsen af sådanne tiltag vil bl.a. kunne anvendes til at fastsætte nærmere regler om Sund & Bælt Holding A/S-koncernens rolle, opgavevaretagelse, ansvarsfordeling og finansiering mv. I forhold til relevante myndigheder og øvrige aktører, herunder rammerne for planlægning, koordination og udførelse af de pågældende.
Det skal bemærkes, at bestemmelsen ikke forhindrer, at koncernen fortsat via Sund og Bælt Partner A/S på et forretningsmæssigt grundlag kan udføre rådgivning, herunder udvikle og sælge ydelser forbundet hermed, vedrørende planlægning, forberedelse, finansiering og anlæg samt drift og vedligehold af infrastruktur, hvilket også kan omfatte rådgivning m.v. forbundet med beredskabsmæssige tiltag. 
Til nr. 7

Det følger bl.a. af § 17, stk. 1, i Sund & Bælt-loven, at A/S Storebæltsforbindelsen, A/S Øresundsforbindelsen, Øresundsbro Konsortiet I/S og A/S Femern Landanlæg kan foretage tv-overvågning på henholdsvis den faste forbindelse over Storebælt, den faste forbindelse over Øresund og tilslutningsanlægget til den faste forbindelse over Femern Bælt, herunder betalingsanlæg og tilslutningsanlæg for vej- og togtrafik.

Det er således udspecificeret i bestemmelsen, hvor de omtalte selskaber må udføre tv-overvågning med hjemmel i Sund & Bælt-loven.

Det foreslås, at der i § 17 indsættes to nye stykker. 

Som nyt stk. 2 foreslås det, at Sund & Bælt Holding A/S samt selskaberne nævnt i stk. 1 kan foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt. 1. pkt. finder også anvendelse for områder, som er omfattet af en beslutning, som by-, land- og transportministeren har truffet efter § 4 a. Der skal ved skiltning eller på anden måde tydelig måde gives oplysninger herom.   

Bestemmelsen udvider området, hvor selskaberne kan tv-overvåge, hvis det af beredskabsmæssige hensyn vurderes nødvendigt. Det vil være selskaberne, som vil skulle stå for vurderingen heraf. Men det vil skulle være af hensyn til sikringen, forebyggelse mv.  

Selskaberne vil fortsat kunne foretage tv-overvågning af de anlæg, som er omfattet af de gældende bestemmelser, hvilket vil sige den faste forbindelse over Storebælt, den faste forbindelse over Øresund, herunder tilslutningsanlæg for vej- og togtrafik og betalingsanlæg, samt tilslutningsanlægget til den faste forbindelse over Femern Bælt. 

Forslaget vil betyde, at tv-overvågning også vil kunne foretages på tilknyttede, tilstødende og understøttende anlæg, områder og faciliteter, som selskaberne ejer, driver eller i øvrigt råder. 

Det vil være op til selskaberne at foretage en vurdering af, om det er nødvendigt af beredskabsmæssige hensyn at foretage yderligere tv-overvågning. 

Den foreslåede bestemmelse indebærer ligeledes, at selskaberne vil kunne foretage tv-overvågning i forbindelse med varetagelsen af beredskabsmæssige tiltag, som udføres på baggrund af en konkret beslutning fra by-, land- og transportministeren efter § 4 a, stk. 2. Adgangen til tv-overvågning er således direkte knyttet til den pågældende beslutning og omfatter alene den infrastruktur som ikke ejes af selskaberne, men hvor selskaberne er blevet pålagt at udføre beredskabsmæssige opgaver. 

Selskabernes behandling af personoplysninger i forbindelse med tv-overvågningen skal ske i overensstemmelse med databeskyttelsesforordningen og databeskyttelsesloven. 

Selskaberne skal ved skiltning eller på anden tydelig måde give oplysninger om, at der foretages tv-overvågning af det pågældende anlæg.

Det foreslås i stk. 3, at selskaberne nævnt i stk. 1 kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 2, til offentlige myndigheder til brug for myndighedens beredskabsmæssige opgavevaretagelse.

Det vurderes, at oplysninger indsamlet efter ved selskabernes tv-overvågning i konkrete tilfælde kan have betydning for andre offentlige myndigheders varetagelse af opgaver end politiets kriminalitetsopklarende virksomhed. Dette kan eksempelvis være tilfældet i relation til beredskabs-, forsvars- eller sikkerhedsmæssige opgaver, hvor optagelserne kan bidrage til myndighedernes situationsforståelse, vurdering af hændelser eller varetagelse af øvrige opgaver.

Den foreslåede bestemmelse indebærer derfor, at selskaberne efter en konkret vurdering kan videregive personoplysninger til offentlige myndigheder, når oplysningerne er nødvendige for myndighedens opgavevaretagelse. Der vil i relation til en sådan videregivelse også kunne være tale om oplysninger om strafbare forhold. 

Videregivelse vil alene kunne ske i det omfang, der foreligger et konkret og sagligt behov for oplysningerne hos den modtagende myndighed. Bestemmelsen indebærer således ikke en generel adgang til at videregive optagelser eller oplysninger indsamlet ved tv-overvågning. Der vil imidlertid være en formodning hos selskaberne om, at oplysningerne er nødvendige for myndighedernes opgavevaretagelse, i det omfang, at myndighederne selv anmoder om oplysningerne. 

Til nr. 8

Det følger af naturbeskyttelseslovens § 22, stk. 1, at strandbredder og andre kyststrækninger er åbne for færdsel til fods, kortvarigt ophold og badning på arealer mellem daglig lavvandslinje og den sammenhængende landvegetation, der ikke er domineret af salttålende planter eller anden strandbredsvegetation. Adgang sker på eget ansvar. Det er tilladt kortvarigt at have en båd uden motor liggende på strandbredden. I perioden 1. april-30. september skal hunde føres i snor. Hunde skal altid føres i snor, hvor der er græssende husdyr. I perioden 1. september-31. maj er ridning tilladt på den ubevoksede strandbred og direkte ned dertil, hvis der er lovlig adgang til stranden.

Det følger af naturbeskyttelseslovens § 23, at skove er åbne for færdsel til fods og på cykel samt for ophold, hvis der er lovlig adgang dertil. Offentlighedens adgang må ikke forhindres eller vanskeliggøres og der må ikke opsættes usædvanlige hegn omkring skove. I privatejede skove må færdsel til fods og på cykel kun ske ad stier og veje fra  kl. 6 til solnedgang og ophold må ikke finde sted inden for 150 meter fra beboelses- og driftsbygninger. 
Det følger af naturbeskyttelseslovens § 24, at udyrkede arealer er åbne for færdsel til fods og ophold, hvis der er lovlig adgang dertil. Til privatejede, udyrkede arealer er der kun adgang fra kl. 6 til solnedgang og ophold må ikke finde sted inden for 150 meter fra beboelses- og driftsbygninger. Adgangen gælder ikke privatejede arealer, der i deres helhed er forsvarligt hegnede. Der er dog adgang til hegnede, udyrkede arealer, hvor der ikke er græssende husdyr, gennem låger og led over stenter eller lignende, såfremt der ikke er opsat skilte, der helt eller delvis forbyder denne færdsel. Ejeren kan opsætte sådanne skilte, hvis færdslen er til gene for den erhvervsmæssige udnyttelse af ejendommen, hvis den i særlig grad generer privatlivets fred, eller hvis der er behov for beskyttelse af dyre- og planteliv. Hvor hegningen eller skiltningen ikke er rimeligt begrundet, kan kommunalbestyrelsen påbyde hegningen eller skiltningen fjernet eller påbyde opsætning af låger, stenter eller lignende eller opsætning af skilte om adgangsmuligheden.
Det følger af § 25, at klitfredede arealer er åbne for færdsel til fods og kortvarigt ophold, hvis der er lovlig adgang dertil. For privatejede, klitfredede arealer må ophold ikke finde inden for 50 meter fra beboelsesbygninger. 
Af naturbeskyttelseslovens § 26, stk. 1, følger det, at adgangen til færdsel ad veje og stier i det åbne land kan, for så vidt angår færdsel til fods eller på cykel, af ejeren ved skiltning efter bestemmelserne i mark- og vejfredslovens § 17 kun helt eller delvis forbydes, hvis færdslen er til gene for den erhvervsmæssige udnyttelse af ejendommen, hvis den i særlig grad generer privatlivets fred, eller hvis der er behov for beskyttelse af plante- og dyreliv. Adgang sker på eget ansvar.

Det foreslås at indsætte en § 18 a i Sund & Bælt-loven.

Efter det foreslåede stk. 1, 1. pkt., kan Sund & Bælt Holding A/S og selskaber, som Sund & Bælt Holding A/S ejer helt eller delvist, direkte eller indirekte, at sikkerhedsmæssige hensyn helt eller delvist afskære offentligheden adgang til arealer, som ejes eller rådes over af de pågældende selskaber.

Bestemmelsen omfatter arealer, som selskaberne ejer, samt arealer, som selskaberne på andet retligt grundlag måtte råde over. Bestemmelsen ændrer ikke ved, at selskaberne allerede efter almindelige ejendomsretlige principper kan regulere adgangen til egne arealer i det omfang, andet ikke følger af lovgivningen. Bestemmelsen har navnlig betydning i de tilfælde, hvor offentligheden efter naturbeskyttelsesloven har en særlig adgangsret til et areal.

Ved sikkerhedsmæssige hensyn vil der bl.a. skulle forstås hensynet til beskyttelse af samfundsvæsentlig infrastruktur, personsikkerhed, trafiksikkerhed, beredskab, samt beskyttelse af tekniske installationer og sikringsforanstaltninger. Det vil ikke være en forudsætning for at anvendelse bestemmelsen, at der foreligger en konkret eller aktuel trussel mod det pågældende areal eller anlæg. 

Adgangen vil kunne afskæres helt eller delvist. Bestemmelsen vil dermed give mulighed for at afskære adgangen til såvel et helt areal som til et nærmere afgrænsede dele af et areal.

Det følger af bestemmelsens 2. pkt., at afskæring af offentlighedens adgang skal ske ved skiltning eller anden tydelig afmærkning. 

Kravet skal sikre, at offentligheden på en klar måde kan konstatere, at adgang til et areal er afskåret efter bestemmelsen.

Efter det foreslåede stk. 2 finder naturbeskyttelseslovens §§ 22-26 a ikke anvendelse i det omfang, offentlighedens adgang er afskåret efter stk. 1.

Bestemmelsen vil indebære, at adgangsrettigheder efter naturbeskyttelseslovens §§ 22-26 a til strandbredder, skove, klitfredede arealer, uopdyrkede arealer,  samt  til visse veje og stier må vige, når Sund & Bælt Holding A/S-koncernen af sikkerhedsmæssige grunde afskærer offentlighedens adgang. Det vil altid bero på en konkret vurdering om der er behov for at afskære offentlighedens adgang til naturområderne af sikkerhedsmæssige hensyn. 
Dette kan eksempelvis være strandretten på Sprogø eller andre arealer med tilknytning til koncernens infrastrukturanlæg. 

Til § 2
Til nr. 1 

Det fremgår af § 2 i Femernloven, at A/S Femern Landanlæg bemyndiges til at anlægge og drive de danske landanlæg og til at foretage de dispositioner, som er nødvendige med henblik på gennemførelsen heraf. 
Det følger af § 40, stk. 1, i Femernloven, at Femern A/S er infrastrukturforvalter for jernbaneforbindelsen på den faste forbindelse over Femern Bælt. Det indebærer bl.a., at Femern A/S leverer kørestrøm til jernbanevirksomheder, der benytter de jernbaneanlæg, som Femern A/S ejer og driver. 

Det følger af § 12, stk. 5, i Femernloven, at lov om elforsyning ikke finder anvendelse på Femern A/S’ elforsyningsaktiviteter til jernbanedrift. 

Det følger af § 12, stk. 6, i Femernloven, at by-, land- og transportministeren fastsætter nærmere regler for Femern A/S’ elforsyningsaktiviteter.

Det foreslås, at der i § 12, stk. 5 og 6, indsættes efter »Femern A/S’«: » og A/S Femern Landanlægs«.

Den foreslåede bestemmelse vil medføre, at A/S Femern Landanlæg ligesom Femern A/S og Banedanmark er undtaget fra elforsyningsloven, for så vidt angår jernbanedriften på Femern Bælt-forbindelsen. 

Det vil ligeledes indebære, at by-, land- og transportministeren bemyndiges til at fastsætte nærmere regler for A/S Femern Landanlægs elforsyningsvirksomhed.

Til nr. 2

Det følger af § 43, stk. 1, i Femernloven, at Femern A/S kan foretage tv-overvågning på den faste forbindelse Femern Bælt, herunder ved betalingsanlægget, samt registrerede billeder fra denne overvågning. Der skal ved skiltning eller på anden tydelig måde oplysning herom. 
Det foreslås, at der i § 43 indsættes to nye stykker.

Det foreslås, at det i stk. 2 fremgår, at Femern A/S kan foretage overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt.

Bestemmelsen udvider området, hvor selskabet kan tv-overvåge, hvis det er beredskabsmæssige hensyn vurderes nødvendigt. Det vil være op til selskabet at foretage en vurderingen.

Forslaget vil betyde, at tv-overvågning også vil kunne foretages på tilknyttede, tilstødende og understøttende anlæg, områder og faciliteter, som selskabet ejer, driver eller i øvrigt råder. 

Selskabet behandling af personoplysninger i forbindelse med tv-overvågningen skal ske i overensstemmelse med databeskyttelsesforordningen og databeskyttelsesloven. 

Selskabet skal ved skiltning eller på anden tydelig måde give oplysninger om, at der foretages tv-overvågning af det pågældende anlæg.

Det foreslås, at det stk. 3, fremgår, Femern A/S kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 2, til offentlige myndigheder til brug for myndighedens beredskabsmæssige opgavevaretagelse.

Det vurderes, at oplysninger indsamlet ved selskabets tv-overvågning i konkrete tilfælde kan have betydning for andre offentlige myndigheders varetagelse af opgaver end politiets kriminalitetsopklarende virksomhed. Dette kan eksempelvis være tilfældet i relation til beredskabs-, forsvars- eller sikkerhedsmæssige opgaver, hvor optagelserne kan bidrage til myndighedernes situationsforståelse, vurdering af hændelser eller varetagelse af øvrige opgaver.

Den foreslåede bestemmelse indebærer derfor, at selskabet efter en konkret vurdering kan videregive personoplysninger til offentlige myndigheder, når oplysningerne er nødvendige for myndighedens opgavevaretagelse. Der vil i relation til en sådan videregivelse også kunne være tale om oplysninger om strafbare forhold. 

Videregivelse vil alene kunne ske i det omfang, der foreligger et konkret og sagligt behov for oplysningerne hos den modtagende myndighed. Bestemmelsen indebærer således ikke en generel adgang til at videregive optagelser eller oplysninger indsamlet ved tv-overvågning. Der vil imidlertid være en formodning hos selskaberne om, at oplysningerne er nødvendige for myndighedernes opgavevaretagelse, i det omfang, at myndighederne selv anmoder om oplysningerne. 

Til nr. 3

Det følger af § 44 i Femernloven, at Femern A/S i anlægsfasen kan foretage tv-overvågning af de arealer, der anvendes til anlæg af kyst til kyst-projektet, og af vejstrækninger i nærområdet. Der skal ved skiltning eller på anden tydelig måde gives oplysning om, at der gennemføres tv-overvågning af de arealer, der anvendes til anlæg af kyst til kyst-projektet.

Det foreslås, at der i § 44 indsættes et stk. 2 som lyder, at Femern A/S kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 1, til offentlige myndigheder til brug for myndighedens beredskabsmæssige opgavevaretagelse.

Det vurderes, at oplysninger indsamlet ved selskabets tv-overvågning i konkrete tilfælde kan have betydning for andre offentlige myndigheders varetagelse af opgaver end politiets kriminalitetsopklarende virksomhed. Dette kan eksempelvis være tilfældet i relation til beredskabs-, forsvars- eller sikkerhedsmæssige opgaver, hvor optagelserne kan bidrage til myndighedernes situationsforståelse, vurdering af hændelser eller varetagelse af øvrige opgaver.

Den foreslåede bestemmelse indebærer derfor, at selskabet efter en konkret vurdering kan videregive personoplysninger til offentlige myndigheder, når oplysningerne er nødvendige for myndighedens opgavevaretagelse. Der vil i relation til en sådan videregivelse også kunne være tale om oplysninger om strafbare forhold. 

Videregivelse vil alene kunne ske i det omfang, der foreligger et konkret og sagligt behov for oplysningerne hos den modtagende myndighed. Bestemmelsen indebærer således ikke en generel adgang til at videregive optagelser eller oplysninger indsamlet ved tv-overvågning. Der vil imidlertid være en formodning hos selskaberne om, at oplysningerne er nødvendige for myndighedernes opgavevaretagelse, i det omfang, at myndighederne selv anmoder om oplysningerne. 

Til § 3
Til nr. 1 og 2
Der foretages en ændring af vejlovens bilag 5, så det fremgår heraf, at Lillebæltsbroen og Den Ny Lillebæltsbro ikke længere administreres som statsvej af Vejdirektoratet.
Til § 4
Det foreslås, at lov nr. 141 af 31. marts 1960 om Københavns frihavn ophæves.

Samtidig bortfalder bekendtgørelse nr. 144 af 31. marts 1980 om koncession for Københavns Frihavn.

Til § 5

Det foreslås i stk. 1, at loven træder i kraft den [XX-XX-2027], jf. dog stk. 2.

I stk. 2 foreslås det, at by-, land- og transportministeren fastsætter tidspunktet for ikrafttræden af § 1, nr. 3, og § 3. 

Baggrunden herfor er, at de nærmere forhold i forhold den konkrete overdragelse af Lillebæltsbroen og Den Ny Lillebæltsbro og betydningen for økonomien i henholdsvis Sund & Bælt Holding A/S eller et af dets datterselskaber, Banedanmark og Vejdirektoratet vil skulle fastsættes forud for en overdragelse af ejerskabet. 

Det er på den baggrund, at det foreslås i ikrafttrædelsesbestemmelsen, at by-, land- og transportministeren fastsætter ikrafttrædelsestidspunktet for denne del af lovforslaget.

Samtidig skal fjernelsen af de to lillebæltsforbindelser i vejlovens bilag 5 først ske samtidig med overdragelsen af de to faste forbindelser til Sund  & Bælt Holding A/S eller et af dets datterselskaber. 





Bilag 1

Lovforslaget sammenholdt med gældende lov

	Gældende formulering
	Lovforslaget

	
	

	
	§ 1

	
	

	§ 1.
	

	Stk. 6. Sund & Bælt Holding A/S skal efter transportministerens beslutning bistå staten med undersøgelser m.v. inden for områder med relation til transport eller infrastruktur.
	1. I § 1, stk. 6, indsættes efter »undersøgelser«: »og forberedende arbejder« og efter »infrastruktur«: indsættes », herunder klimatilpasning«.



	
	

	
	2. I § 1 indsættes som stk. 7:
»Stk. 7. For vurderinger af projekters indvirkning på miljøet, der gennemføres på baggrund af en beslutning i medfør af stk. 6, finder reglerne i kapitel 2 a i lov om offentlige veje m.v. og regler udstedt i medfør heraf anvendelse.«


	
	

	
	3. Efter § 1 indsættes:
»§ 1 a. Sund & Bælt Holding A/S ejer Lillebæltsbroen og Den Ny Lillebæltsbro.
Stk. 2.Sund & Bælt Holding A/S kan lade ejerskabet af Lillebæltsbroen og Den Ny Lillebæltsbro overgå til et datterselskab.«  


	
	

	§ 3. A/S Storebæltsforbindelsen forvalter og driver den faste vejforbindelse. 
Stk. 2. A/S Storebæltsforbindelsen kan i forbindelse med den i sk. 1 nævnte virksomhed erhverve relevante havneanlæg efter transportministerens nærmere bestemmelse. Stk. 3. A/S Øresundsforbindelsen forvalter og driver tilslutningsanlægget for vejtraﬁk til den faste forbindelse over Øresund. 
Stk. 4. Transportministeren kan fastsætte regler om administration af den faste vejforbindelse over Storebælt og tilslutningsanlægget for vejtrafik til den faste forbindelse over Øresund, herunder regler om adgangen til at klage over afgørelser, der er truffet som led i administrationen heraf.
	4. I § 3 indsættes efter stk. 2 som nye stykker:
»Stk. 3. A/S Storebæltsforbindelsen forvalter og driver Knudshoved Havn og Halsskov Havn som beredskabshavne.
Stk. 4. Lov om havne finder ikke anvendelse for Knudshoved Havn og Halsskov Havn.«
Stk. 3 og 4 bliver herefter stk. 5 og 6.


	
	5. I § 3 indsættes efter stk. 4, som bliver stk. 6, som stk. 7:
»Stk. 7. By-, land- og transportministeren kan fastsætte regler om, at Knudshoved Havn og Halsskov Havn kan benyttes til andet end beredskabshavne.«


	
	

	§ 4. […]
	

	
	6. Efter § 4 indsættes:
»§ 4 a. Sund & Bælt Holding A/S eller et af dets datterselskaber foretager nødvendige beredskabsmæssige tiltag for at opretholde transporten mellem Vestdanmark og Østdanmark. 
Stk. 2. For at opretholde transporten mellem Vestdanmark og Østdanmark kan by-, land- og transportministeren beslutte, at selskaberne nævnt i stk. 1  skal foretage beredskabsmæssige tiltag i relation til andet end selskabernes egen infrastruktur. By-, land- og transportministeren kan fastsætte regler om gennemførelsen af sådanne tiltag.«  


	
	

	§ 17. A/S Storebæltsforbindelsen, A/S Øresundsforbindelsen, Øresundsbro Konsortiet I/S og A/S Femern Landanlæg kan foretage tv-overvågning på henholdsvis den faste forbindelse over Storebælt, den faste forbindelse over Øresund og tilslutningsanlægget til den faste forbindelse over Femern Bælt, herunder betalingsanlæg og tilslutningsanlæg for vej- og togtrafik, og foretage registrering og opbevaring af billeder fra denne overvågning. Der skal ved skiltning eller på anden tydelig måde gives oplysninger herom.
Stk. 2. Øresundsbro Konsortiet I/S kan give svenske politi- og redningsmyndigheder adgang til den i stk. 1 nævnte overvågning og registrering på Øresundsforbindelsen med tilslutningsanlæg.
Stk. 3. A/S Storebæltsforbindelsen, A/S Øresundsforbindelsen og Øresundsbro Konsortiet I/S kan foretage automatisk registrering af nummerplader med henblik på at understøtte betalingsopkrævningen.
Stk. 4. Oplysninger i Centralregisteret for Motorkøretøjer om den registrerede ejer af køretøjet, bruger af køretøjet eller den juridiske eller fysiske person, der har indgået den aftale, som føreren har anvendt, om benyttelse af motorvejsforbindelsen, kan videregives til A/S Storebæltsforbindelsen og Øresundsbro Konsortiet I/S.
	7. I § 17 indsættes efter stk. 1 som nye stykker:
»Stk. 2. Sund & Bælt Holding A/S samt selskaberne nævnt i stk. 1 kan foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt. 1. pkt. finder også anvendelse for områder, som er omfattet af en beslutning, som by-, land- og transportministeren har truffet efter § 4 a. Der skal ved skiltning eller på anden måde tydelig måde gives oplysninger herom.
Stk. 3. Selskaberne nævnt i stk. 1 kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 2, til offentlige myndigheder til brug for myndighedens beredskabsmæssige opgavevaretagelse.«  
Stk. 2-4 bliver herefter stk. 4-6.


	
	

	§ 18. Staten stiller uden vederlag de vandområder og den havbund uden for Amagers kystlinje og inden for dansk søterritorium, som staten har rådighed over, og som midlertidigt eller for bestandigt er nødvendige for den faste forbindelse over Øresund, til rådighed for Øresundsbro Konsortiet I/S.
	

	
	8. Efter § 18 indsættes: 
»§ 18 a. Sund & Bælt Holding A/S og selskaber, som Sund & Bælt Holding A/S ejer helt eller delvis, direkte eller indirekte, kan af sikkerhedsmæssige hensyn helt eller delvis afskære offentlighedens adgang til arealer, der ejes eller rådes over af de pågældende selskaber. Afskæring af adgang skal ske ved skiltning eller anden tydelig afmærkning.
Stk. 2. Lov om naturbeskyttelse §§ 22-26 a finder ikke anvendelse, i det omfang adgangen er afskåret efter stk. 1.« 

	
	

	
		

	
	§ 2

	
	

	§ 12.
	

	Stk. 2-4.
	

	Stk. 5. Lov om elforsyning finder ikke anvendelse på Femern A/S’ elforsyningsaktiviteter til jernbanedrift.
	1. I § 12, stk. 5 og 6, indsættes efter »Femern A/S’«: » og A/S Femern Landanlægs«.


	Stk. 6. Transportministeren fastsætter nærmere regler for Femern A/S’ elforsyningsaktiviteter.
	

	
	

	§ 43. Femern A/S kan foretage tv-overvågning på den faste forbindelse over Femern Bælt, herunder ved betalingsanlægget, og registrere billeder fra denne overvågning. Der skal ved skiltning eller på anden tydelig måde gives oplysning herom.
Stk. 2. Transportministeren kan bestemme, at Femern A/S kan give tyske politi- og redningsmyndigheder adgang til den i stk. 1 nævnte tv-overvågning og registrering på den faste forbindelse over Femern Bælt.
Stk. 3. Femern A/S kan foretage automatisk registrering af nummerplader med henblik på at understøtte betalingsopkrævningen.
Stk. 4. Oplysninger i Køretøjsregisteret om den registrerede ejer (bruger) af køretøjet kan videregives til Femern A/S.

	2. I § 43 indsættes efter stk. 1 som nye stykker:
»Stk. 2. Femern A/S kan foretage tv-overvågning på og omkring de anlæg, bygninger, arealer og øvrige områder, som selskaberne ejer, driver eller i øvrigt råder over som led i varetagelsen af deres opgaver, hvis det af beredskabsmæssige hensyn vurderes nødvendigt.
Stk. 3. Femern A/S kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 2, til offentlige myndigheder til brug for myndighedens opgavevaretagelse.«  
Stk. 2-4 bliver herefter stk. 4-6.


	
	

	§ 44. Femern A/S kan i anlægsfasen foretage tv-overvågning af de arealer, der anvendes til anlæg af kyst til kyst-projektet, og af vejstrækninger i nærområdet. Der skal ved skiltning eller på anden tydelig måde gives oplysning om, at der gennemføres tv-overvågning af de arealer, der anvendes til anlæg af kyst til kyst-projektet.
	

	
	3. I § 44 indsættes som stk. 2:
»Stk. 2. Femern A/S kan videregive billed- og lydoptagelser fra tv-overvågning, herunder oplysninger om strafbare forhold, indsamlet efter stk. 1, til offentlige myndigheder til brug for myndighedens opgavevaretagelse.«

